EURÓPSKY DVOR AUDÍTOROV

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Viac doplňujúcich informácií o Európskej únii je k dispozícii na internete. Sú dostupné cez server Európa (http://europa.eu).

Luxemburg: Úrad pre vydávanie publikácií Európskej únie, 2015

Print | ISBN 978-92-872-2139-1 | ISSN 1831-1334 | doi:10.2865/468282 | QJ-AA-15-001-SK-C
PDF | ISBN 978-92-872-2114-8 | ISSN 2362-9614 | doi:10.2865/07847 | QJ-AA-15-001-SK-N
EPUB | ISBN 978-92-872-2107-0 | ISSN 2362-9614 | doi:10.2865/04488 | QJ-AA-15-001-SK-E

© Európska únia, 2015

Rozmnožovanie je povolené len so súhlasom autora.

AKO ZÍSKAŤ PUBLIKÁCIE EÚ

Bezplatné publikácie:

•jeden kus:
prostredníctvom webovej stránky EU Bookshop (http://bookshop.europa.eu);

•viac kusov alebo plagátov/máp:
na zastúpeniach Európskej únie (http://ec.europa.eu/represent_sk.htm); v delegáciách,
ktoré sídlia v nečlenských krajinách EÚ (http://eeas.europa.eu/delegations/index_sk.htm);
kontaktovaním služby Europe Direct (http://europa.eu/europedirect/index_sk.htm);
na bezplatnom telefónnom čísle 00 800 6 7 8 9 10 11 (v rámci EÚ) (*).

(*)Za poskytnutie informácií sa neplatí, podobne ako za väčšinu hovorov (niektorí mobilní operátori, verejné telefónne automaty alebo hotely si však môžu účtovať poplatok).

Platené publikácie:

•prostredníctvom webovej stránky EU Bookshop (http://bookshop.europa.eu).

In memoriam nášmu kolegovi Henrikovi Otbovi, členovi EDA, náhle zosnulému dňa 1. februára 2015

Zástupca Dánska, Henrik Otbo, sa narodil v roku 1949. V rokoch 1995 až 2012 bol generálnym audítorom Dánska. 1. marca 2012 sa stal členom Európskeho dvora audítorov, konkrétne členom komory CEAD „Koordinácia, hodnotenie, záruka a rozvoj“, ktorá zodpovedá predovšetkým za rozvoj a preskúmanie auditu.

Jeho celoživotná oddanosť kontrole verejného sektora, a najmä vedúca úloha pri vytváraní medzinárodných štandardov najvyšších kontrolných inštitúcií v pozícii predsedu výboru pre odborné štandardy organizácie INTOSAI znamenajú, že úmrtie Henrika Otba je pre EDA, jeho bývalých kolegov z Národného kontrolného úradu Dánska a oblasť auditu obrovskou stratou.

Európsky dvor audítorov

Poslanie

Európsky dvor audítorov je inštitúcia EÚ, ktorá je na základe Zmluvy o fungovaní Európskej únie poverená kontrolovať finančné prostriedky EÚ. Ako externý audítor EÚ prispievame k zlepšovaniu finančného hospodárenia EÚ, presadzujeme zodpovednosť a transparentnosť a vystupujeme ako nezávislý ochranca finančných záujmov občanov Únie.

Vízia

Byť nezávislou a dynamickou inštitúciou uznávanou za čestnosť a nestrannosť, odbornosť, kvalitu a dosah našej práce, a poskytovať podporu našim partnerom pri zlepšovaní hospodárenia s finančnými prostriedkami EÚ.

Hodnoty

Nezávislosť, čestnosť a nestrannosť
Odbornosť
Pridaná hodnota
Znamenitosť a efektívnosť

Nezávislosť, čestnosť a nestrannosť inštitúcie, jej členov a zamestnancov.

Vykonávanie nestranných auditov pri zohľadnení názorov zúčastnených strán, avšak bez prijímania pokynov či podliehania tlaku vonkajších zdrojov.
Udržiavanie príkladného štandardu odbornosti vo všetkých aspektoch práce.

Zapojenie do rozvoja kontroly verejného sektora v EÚ a vo svete.
Vypracúvanie relevantných, včasných a kvalitných audítorských správ založených na spoľahlivých zisteniach a dostatočných dôkazoch, ktoré poskytujú odpovede na otázky zúčastnených strán a dôrazné a smerodajné odkazy.

Prispenie k účinnému zlepšeniu hospodárenia EÚ a k zvyšovaniu zodpovednosti za spravovanie finančných prostriedkov EÚ.
Ocenenie jednotlivcov, rozvoj talentu a odmeňovanie výkonu.

Podpora kolegiálnosti prostredníctvom účinnej komunikácie.

Maximalizácia efektívnosti vo všetkých oblastiach práce.

Obsah

Európsky dvor audítorov

Predslov predsedu

Prehľad roku 2014

Naše činnosti

Naše riadenie

Naše činnosti

Audítorské správy a ostatné výstupy

Vzťahy so zainteresovanými stranami

Spolupráca s najvyššími kontrolnými inštitúciami

Dôležité udalosti

Naše riadenie

Kolégium EDA

Meranie výkonnosti EDA

Podpora auditu

Ľudské zdroje

Oddelenia poskytujúce podporu

Finančné informácie

Audit a zodpovednosť

Vyhlásenie povoľujúceho úradníka vymenovaného delegovaním

Predslov predsedu

Vážený čitateľ,

Rok 2014 bol pre EÚ a jej financie momentom dôležitej zmeny. EÚ udelila Európskej centrálnej banke zodpovednosť za dohľad nad najväčšími bankami v eurozóne. Bol to prvý rok nového viacročného finančného rámca, ktorým sa riadi spôsob vynakladania rozpočtu EÚ v období 2014 až 2020. A došlo aj k významným výmenám členov Európskeho parlamentu, Rady a Európskej komisie, ako aj Európskeho dvora audítorov (EDA), kde sme privítali šiestich nových členov.

V roku 2014 naša inštitúcia vypracovala rekordný počet 91 správ, stanovísk a iných výstupov. Sú výsledkom našej práce na finančných auditoch, auditoch zhody a výkonnosti vrátane práce vyplývajúcej z nových povinností v oblasti správy finančných a ekonomických záležitostí. Obsahujú mnoho dôležitých zistení, záverov a odporúčaní v súvislosti so zlepšovaním finančného hospodárenia EÚ a povinnosti zodpovedať sa v programovom období 2014 až 2020. Niekoľko hlavných odkazov z týchto správ sa uvádza aj v tejto správe o činnosti.

Na základe našich audítorských skúseností sa snažíme tiež pomáhať našim partnerom získať čo najlepšie pochopenie hlavných výziev, ktorým EÚ čelí pri financovaní a vykonávaní svojich politík. Na tento účel – a ako náš príspevok k momentu významnej zmeny – sme v roku 2014 vyvinuli nový typ produktu, ktorým sú „situačné správy“. Jedna sa týka povinnosti EÚ zodpovedať sa a medzier v kontrole a druhá poskytuje komplexný prehľad výziev EÚ v oblasti finančného hospodárenia. V reakcii na žiadosť Európskeho parlamentu sme okrem toho uverejnili prehľad našich zistení z finančných auditov a auditov zhody týkajúcich sa výdavkov v oblasti poľnohospodárstva a súdržnosti v rokoch 2009 až 2013.

V EDA sme odhodlaní spolupracovať s našimi partnermi, aby sme zabezpečili, že výsledky našej práce budú môcť čo najlepšie využiť. V roku 2014 EDA okrem iného vymenoval člena pre inštitucionálne vzťahy a hovorcu. Zorganizovali sme tiež niekoľko podujatí, ktoré boli príležitosťou stretnúť sa na vysokej úrovni s partnermi EÚ a z členských štátov. V tejto správe sa osobitne vyzdvihuje konferencia o povinnosti EÚ zodpovedať sa, na ktorej sa zúčastnilo mnoho z tých, ktorí nesú zodpovednosť za hospodárenie s finančnými prostriedkami EÚ a za ich kontrolu, vrátane poslancov Európskeho parlamentu, Európskej komisie, najvyšších kontrolných inštitúcií a členov akademickej obce. Hlavný prejav predniesol podpredseda Európskeho parlamentu a bývalý komisár Olli Rehn. Upozorňujeme tiež na návštevu delegácie členov EDA v Litve, ktorí sa stretli s poslancami, členmi vlády a najvyššieho kontrolného úradu, ako aj so zástupcami centrálnej banky Litvy.

Naša stratégia na obdobie 2013 – 2017 usmerňovala počas celého roka našu prácu a opatrenia, ktoré sme prijali v rámci reformy inštitúcie. V roku 2014 sme skrátili priemerný čas potrebný na vypracovanie našich osobitných správ a v súlade s požiadavkami medziinštitucionálnej dohody sme znížili počet zamestnancov. Vytvorením projektu vnútornej reformy sme tiež položili základy budúcemu zvýšeniu efektívnosti a účinnosti. Tento projekt bude zabezpečovať vykonávanie odporúčaní interných pracovných skupín, ako odporúčaní, ktoré vyplynuli z nezávislého externého partnerského preskúmania práce na auditoch výkonnosti, a tiež z odporúčaní uvedených v správe Európskeho parlamentu o budúcej úlohe EDA.

EDA má sídlo v Luxemburgu, naše audítorské tímy však pracujú všade tam, kde sa vynakladajú finančné prostriedky EÚ, aby zhromaždili audítorské dôkazy. Táto správa o činnosti obsahuje prehľad auditov a vypracovaných správ. Osobitne poukazujeme na nedávny audit podpory EÚ na letiskové infraštruktúry v Európe. Je zaujímavým príkladom auditu výkonnosti, pri ktorom sa posudzuje dosah a pridaná hodnota financovania EÚ, ako aj toho, čo všetko je potrebné vykonať, aby EDA plnil svoje poslanie. Je tiež dôkazom odhodlania a profesionality zamestnancov EDA, na ktorých expertízu a pracovitosť sa môže naša inštitúcia i občania, ktorým slúžime, vždy spoľahnúť.

Vítor Manuel da Silva Caldeira
predseda

Prehľad roku 2014

Naše činnosti

•výročné správy o rozpočte EÚ a Európskych rozvojových fondoch za rozpočtový rok 2013,

•51 špecifických ročných správ o agentúrach, decentralizovaných orgánoch a spoločných podnikoch EÚ za rozpočtový rok 2013 a dve súhrnné správy,

•24 osobitných správ o špecifických rozpočtových oblastiach alebo tematických oblastiach riadenia, od európskeho bankového dohľadu po letiskové infraštruktúry financované z prostriedkov EÚ,

•sedem stanovísk a iných výstupov, ktoré sú príspevkom k otázkam finančného hospodárenia a týkali sa rôznych tém, od reformy vlastných zdrojov EÚ po analýzu potenciálnych úspor v prípade jediného sídla Európskeho parlamentu,

•dve situačné správy, jedna o výzvach pre povinnosť EÚ zodpovedať sa a verejný audit a druhá o rizikách pre finančné hospodárenie EÚ,

•zorganizovanie konferencie na vysokej úrovni o povinnosti EÚ zodpovedať sa a verejnom audite,

•usporiadanie zasadnutia kontaktného výboru predsedov najvyšších kontrolných inštitúcií členských štátov EÚ zameraného na posilnenie spolupráce medzi NKI a EDA.

Naše riadenie

•Šesť nových členov – Alex Brenninkmeijer, Danièle Lamarque, Nikolaos Milionis, Phil Wynn Owen, Klaus-Heiner Lehne, Oskar Herics – sa v roku 2014 pripojilo k EDA. Kolégium členov zvolilo Vítora Caldeiru za predsedu EDA na tretie trojročné obdobie a vymenovalo Ville Itälu za člena pre inštitucionálne vzťahy.

•Stratégia EDA na obdobie 2013 – 2017 bola impulzom na zmenu organizácie: vytvorili sme projekt vnútornej reformy, ktorého účelom je zjednodušiť proces vykonávania auditu a zabezpečiť flexibilnejšie organizovanie zdrojov.

•Ďalšie zlepšovanie administratívnej efektívnosti založené na zjednodušení postupov a presune zamestnancov z oddelení poskytujúcich podporu do auditu. Zaviedli sme tiež plán pre rovnosť príležitostí.

Priestory EDA v Luxemburgu.

Naše činnosti

Audítorské správy a ostatné výstupy

Európsky dvor audítorov produkuje tri hlavné výstupy:

•výročné správy, ktoré obsahujú najmä výsledky finančných auditov a auditov zhody týkajúcich sa rozpočtu Európskej únie a Európskych rozvojových fondov (ERF). Okrem toho sa samostatne uverejňujú špecifické ročné správy o agentúrach, decentralizovaných orgánoch a spoločných podnikoch EÚ,

•osobitné správy, ktoré sa uverejňujú v priebehu roka, obsahujú výsledky vybraných auditov osobitných rozpočtových oblastí alebo tematických oblastí riadenia. Ide najmä o audity výkonnosti,

•stanoviská k novým alebo aktualizovaným právnym predpisom s dosahom na finančné hospodárenie a iné výstupy vypracované na základe preskúmania buď na žiadosť inej inštitúcie či z vlastnej iniciatívy EDA.

V roku 2014 EDA vyprodukoval doteraz najvyšší objem výstupov a vytvoril nové produkty. Výročné správy stále poskytujú vysoký stupeň analytických informácií a komplexný prehľad výsledkov finančných auditov a auditov zhody v danom roku. V roku 2014 sme sa viac zamerali na výkonnosť, čím sme rozpočtovému orgánu EÚ poskytli hlbšie nahliadnutie na kvalitu plnenia rozpočtu EÚ. Na doplnenie výročných správ sme po prvýkrát uverejnili súhrn audítorských výsledkov v oblastiach poľnohospodárstva a súdržnosti v období 2009 – 2013, ktoré sú predmetom zdieľaného hospodárenia, čo poskytuje pohľad z viacročnej perspektívy. Ďalšou hlavnou novinkou bol nový produkt, ktorým sú situačné správy. Uvádzajú sa v nich informácie a analýza kľúčových záležitostí vychádzajúcich z našich audítorských skúseností. V roku 2014 sme uverejnili dve takéto správy, z ktorých jedna sa týkala výziev, ktorým EÚ čelí v súvislosti s povinnosťou zodpovedať sa a verejným auditom, a v druhej sa poukazuje na riziká pre finančné hospodárenie EÚ.

| 2012 | 2013 | 2014
Výročné správy o rozpočte EÚ a ERF | 2 | 2 | 2
Špecifické ročné správy o agentúrach a decentralizovaných orgánoch EÚ | 50 | 50 | 51
Osobitné správy | 25 | 19 | 24
Stanoviská a ostatné výstupy | 10 | 6 | 14
SPOLU | 87 | 77 | 91

Úplné znenie všetkých audítorských správ, stanovísk a situačných správ je k dispozícii v 23 jazykoch EÚ na našej internetovej stránke (eca.europa.eu).

Audity v roku 2014

Hoci sa väčšina audítorskej práce vykonáva v našich priestoroch v Luxemburgu, audítori kontrolujú aj orgány členských štátov a ostatných príjemcov finančných prostriedkov EÚ – vrátane ústredí medzinárodných organizácií, napríklad Svetovej zdravotníckej organizácie vo Švajčiarsku – ako aj agentúry a orgány EÚ. Účelom týchto návštev je získať priame audítorské dôkazy od subjektov zapojených do spracovania, riadenia a vyplácania finančných prostriedkov EÚ, a tiež od konečných príjemcov týchto prostriedkov. Naše audítorské tímy zväčša tvoria dvaja až traja audítori a dĺžka kontrol sa v závislosti od typu auditu a vzdialenosti krajiny pohybuje od niekoľkých dní po dva týždne. V rámci EÚ sa audity často vykonávajú v súčinnosti s najvyššími kontrolnými inštitúciami príslušných členských štátov.

Frekvencia a intenzita audítorskej práce v jednotlivých členských štátoch a prijímateľských krajinách závisí od typu auditu a výsledkov výberu vzorky. Z roka na rok sa preto môže počet a dĺžka auditov v jednotlivých krajinách odlišovať.

V roku 2014 strávili audítori EDA pri kontrole na mieste 4 915 dní – v členských štátoch i mimo EÚ – kde zhromažďovali dôkazy pre výročné správy a vybrané audítorské úlohy (osobitné správy). Značný čas okrem toho strávili pri kontrole inštitúcií EÚ v Bruseli a Luxemburgu, ako aj v decentralizovaných agentúrach a orgánoch v celej EÚ. V porovnaní s predchádzajúcimi rokmi strávili naši audítori v roku 2014 pri kontrole na mieste menší počet dní. Ide o dôkaz efektívnejších pracovných postupov a častejšieho využívania technológií, napríklad videokonferencií.

Audítori EÚ kontrolujúci zariadenia pre nákladnú námornú dopravu.

Audítori EÚ strávili

pri kontrole na mieste

4 915 dní

Počet dní auditu na mieste v roku 2014

Výročná správa o plnení rozpočtu EÚ za rok 2013

V roku 2014 sa väčšina práce na finančných auditoch a auditoch zhody zameriavala na plnenie rozpočtu EÚ za rok 2013. Výsledná výročná správa za rok 2013 bola uverejnená 5. novembra 2014 a prezentovaná zainteresovaným stranám, teda Európskemu parlamentu a jeho Výboru pre kontrolu rozpočtu, Rade EÚ (Rade pre hospodárske a finančné záležitosti), národným parlamentom a vládam a tiež médiám.

Cieľom výročnej správy je predložiť zistenia a závery, ktoré Európskemu parlamentu, Rade a občanom pomôžu posúdiť kvalitu finančného hospodárenia EÚ. Predkladáme aj užitočné odporúčania na zlepšenie. Hlavnú časť výročnej správy za rok 2013 tvorilo 20. výročné vyhlásenie o vierohodnosti („DAS“) týkajúce sa spoľahlivosti účtovnej závierky EÚ a riadnosti príslušných operácií. Táto výročná správa obsahovala väčšie množstvo informácií o účinnosti výdavkov EÚ, ako aj o správach Komisie týkajúcich sa výkonnosti.

4,7 %

odhadovaná chybovosť

v rozpočte EÚ

Predseda Caldeira odovzdáva výročnú správu za rok 2013 predsedovi Európskeho parlamentu Martinovi Schulzovi.

Hlavné body výročnej správy za rok 2013

οEDA vyjadril výrok bez výhrad k spoľahlivosti účtovnej závierky Európskej únie za rok 2013. Príjmy za rok 2013 ako celok i záväzky boli zákonné a riadne.

οPlatby za rok 2013 boli významne ovplyvnené chybami. K ich zákonnosti a riadnosti predložil preto EDA záporný výrok. Odhadovaná chybovosť, ktorá vyjadruje mieru nezrovnalostí, dosahovala za rok 2013 pri platbách 4,7 %, čo sa približuje miere za rok 2012 (4,8 %), a stále prekračuje prah významnosti vo výške 2 %.

οDvomi výdavkovými oblasťami, ktoré sú najviac náchylné na chyby, boli regionálna politika, energetika a doprava so 6,9 % odhadovanou chybovosťou a rozvoj vidieka, životné prostredie, rybné hospodárstvo a zdravie so 6,7 %. Odhadovaná chybovosť za oblasti zdieľaného hospodárenia ako celku predstavuje 5,2 %.

οCelkovo boli preskúmané systémy dohľadu a kontroly čiastočne účinné v zabezpečovaní riadnosti platieb, pričom medzi jednotlivými členskými štátmi existovali značné rozdiely. Rovnako ako v roku 2012 mali orgány v členských štátoch pri značnom podiele operácií ovplyvnených chybami v oblastiach zdieľaného hospodárenia k dispozícii dostatočné informácie na to, aby chyby odhalili a opravili pred predložením žiadosti o preplatenie Komisii.

οNápravné opatrenia členských štátov a Komisie a opatrenia na spätné získanie prostriedkov mali pozitívny dosah na odhadovanú chybovosť. Bez týchto opatrení by celková odhadovaná chybovosť dosiahla 6,3 %.

οPri vynakladaní prostriedkov EÚ v programovom období 2007 – 2013 bolo zameranie skôr na čerpanie (potrebu vynaložiť finančné prostriedky, inak budú stratené) a súlad než na dobrú výkonnosť. Chýbajúce zameranie na výkonnosť je zásadným nedostatkom navrhovania väčšej časti rozpočtu EÚ.

Výsledky testovania transakcií za výdavkové oblasti EÚ v roku 2013

Tabuľka prevzatá z publikácie z roku 2013 Audit EÚ v skratke, ktorá je k dispozícii na našej internetovej stránke (eca.europa.eu).]

Poľnohospodárstvo a súdržnosť: prehľad výdavkov v období 2007 – 2013

V roku 2014 uverejnil EDA po prvýkrát v 23 jazykoch EÚ popri výročných správach aj podkladový dokument, ktorého cieľom je poskytnúť viacročný pohľad na zistenia v rámci vyhlásenia o vierohodnosti týkajúce sa dvoch hlavných oblastí výdavkov – poľnohospodárstva a súdržnosti. Obsahoval informácie o získaných skúsenostiach v súvislosti s otázkami finančného hospodárenia EÚ a kontroly z posledného výdavkového obdobia, ako aj prehľad audítorských výsledkov a pomenovanie hlavných výziev v novom výdavkovom období 2014 – 2020. Zároveň bol reakciou na žiadosť Európskeho parlamentu o informácie o zdieľanom hospodárení za jednotlivé krajiny.

Hlavné body:

οS výnimkou priamej podpory a podpory trhu pre poľnohospodárov je tlak na vynakladanie finančných prostriedkov hlavnou zložkou rizika pre výdavky v rámci zdieľaného hospodárenia.

οHlavnými rizikami pre riadnosť poľnohospodárskych výdavkov sú neoprávnenosť pôdy, zvierat či nákladov, ktoré sú základom výšky platieb dotácií, neoprávnenosť príjemcov dostávajúcich dotácie a nesprávny výpočet výšky dotácií. Porušovanie agroenvironmentálnych požiadaviek, osobitných požiadaviek pre investičné projekty a pravidiel v oblasti verejného obstarávania je dôležitým faktorom, ktorý zvyšuje riziko v súvislosti s výdavkami

οNajväčšie riziko pre výdavky v oblasti súdržnosti sa týka porušenia pravidiel EÚ a/alebo vnútroštátnych pravidiel v oblasti verejného obstarávania. Druhým najvážnejším rizikom je, že výdavky (alebo projekty) nie sú oprávnené na získanie dotácie EÚ.

οHoci existuje značný priestor na zlepšenie systémov kontroly, hlavnou výzvou je prijať opatrenia na ľahšie riadenie programov. EDA nachádza chyby vo všetkých členských štátoch EÚ. Mnohé chyby vznikli v dôsledku komplexnosti celkovej štruktúry riadenia a kontroly.

οNapriek tomu, že orgány v členských štátoch zlepšili spôsob informovania o rizikách a chybách, Komisia naďalej čelí značným problémom v snahe uistiť sa, že tieto informácie sú spoľahlivé.

οZmeny v nariadeniach na nové obdobie možno nebudú mať z celkového hľadiska podstatný dosah na mieru rizika.

Výročná správa o Európskych rozvojových fondoch za rok 2013

Európske rozvojové fondy (ERF) financujú členské štáty EÚ, sú však riadené mimo rámca všeobecného rozpočtu EÚ a vzťahujú sa na ne osobitné nariadenia o rozpočtových pravidlách. Európska komisia zodpovedá za finančné plnenie operácií financovaných zo zdrojov ERF.

Z ERF sa na základe dohody z Cotonou v roku 2000 poskytuje pomoc Európskej únie na rozvojovú spoluprácu africkým, karibským a tichomorským (AKT) štátom a zámorským krajinám a územiam (ZKÚ). Výdavky sa zameriavajú na cieľ zmierniť a napokon odstrániť chudobu, čo je v súlade s cieľmi udržateľného rozvoja a postupného začlenenia štátov AKT a ZKÚ do svetového hospodárstva. Pomoc ERF založená na troch vzájomne sa dopĺňajúcich pilieroch rozvojovej spolupráce, hospodárskej a obchodnej spolupráce a politického rozmeru.

Výročná správa EDA o ERF za rok 2013 bola uverejnená 5. novembra 2014 spolu s výročnou správou o rozpočte EÚ. Jej súčasťou bolo 20. vyhlásenie o vierohodnosti týkajúce sa ERF.

EDA zistil, že ročná účtovná závierka za rok 2013 vyjadruje verne finančnú situáciu ERF, výsledky operácií, toky hotovosti a zmeny čistých aktív. EDA odhadol najpravdepodobnejšiu chybovosť vo výdavkových operáciách ERF za rozpočtový rok 2013 na 3,4 %. Oproti roku 2012, keď chybovosť predstavovala 3,0 %, ide o nárast.

Špecifické ročné správy za rok 2013

V roku 2014 EDA vypracoval a uverejnil 51 špecifických ročných správ za rozpočtový rok 2013. Týkali sa 41 európskych decentralizovaných a výkonných agentúr a iných orgánov, siedmich európskych spoločných podnikov v oblasti výskumu, ako aj Európskej centrálnej banky, európskych škôl a komunikačnej infraštruktúry Sisnet.

Uverejnili sme aj dve súhrnné správy, ktoré poskytujú prehľad výsledkov ročných auditov za rozpočtový rok 2013, pričom jedna sa týkala agentúr a ostatných orgánov EÚ a druhá spoločných podnikov v oblasti výskumu. Tieto dva súhrnné dokumenty, ktoré uľahčujú analýzu a porovnanie, boli predložené predsedovi Európskeho parlamentu, Výboru Európskeho parlamentu pre kontrolu rozpočtu, Rade pre všeobecné záležitosti a rozpočtovému výboru Rady. Spolu so špecifickými ročnými správami sú k dispozícii na našej internetovej stránke (eca.europa.eu).

Európske agentúry, orgány a spoločné podniky sa zriaďujú na základe právnych predpisov EÚ, aby vykonávali špecifické úlohy, a majú sídlo po celej Európskej únii. Sú činné v rôznych oblastiach, napríklad bezpečnosť, ochrana, zdravie, výskum, financie, migrácia a doprava. Každá agentúra a orgán má vlastný mandát, správnu radu, riaditeľa, zamestnancov a rozpočet. Hoci je finančné riziko spojené s agentúrami, orgánmi a spoločnými podnikmi v porovnaní s celkovým rozpočtom EÚ pomerne nízke, riziko straty dobrej povesti je pre Úniu vysoké: v členských štátoch sú veľmi viditeľné a majú značný vplyv na vytváranie politiky, rozhodovanie a plnenie programu v oblastiach, ktoré majú pre občanov Európskej únie rozhodujúci význam.

51

špecifických ročných správ

vypracovaných

v tomto roku

Všetkých 41 agentúr a ostatných orgánov dostalo od nás k spoľahlivosti účtovnej závierky za rok 2013 výrok bez výhrad. Príslušné operácie boli zákonné a riadne zo všetkých významných hľadísk vo všetkých agentúrach a orgánoch s výnimkou dvoch: vydali sme výrok s výhradou pre EIT (Európsky inovačný a technologický inštitút) a Frontex (Európska agentúra pre riadenie operačnej spolupráce na vonkajších hraniciach členských štátov EÚ). Sedem spoločných podnikov okrem toho vypracovalo za rok 2013 spoľahlivé účtovné závierky, no k trom sme vyjadrili výrok s výhradou, pokiaľ ide o zákonnosť a riadnosť príslušných operácií. Týmito spoločnými podnikmi boli Artemis (vstavané počítačové systémy), ENIAC (nanoelektronika) a IMI (inovačné lieky).

Pokiaľ ide o európske školy, neboli sme schopní dospieť k záveru, či ich konsolidovaná účtovná závierka za rok 2013 neobsahovala významné nesprávnosti, a to z dôvodu pretrvávajúcich nedostatkov v účtovníctve a kontrole.

Kontrolovali sme riadenie emisnej stopy Európskou centrálnou bankou a zistili sme, že hoci ECB urobila kroky na zníženie negatívneho vplyvu jej administratívnych operácií na životné prostredie, je potrebné vynaložiť ďalšie snahy a prijať dodatočné opatrenia.

Agentúra EÚ: Úrad pre harmonizáciu vnútorného trhu (OHIM), Alicante, Španielsko.

Osobitné správy v roku 2014

Okrem výročných správ a špecifických ročných správ uverejňuje EDA v priebehu roka osobitné správy, ktoré sa týkajú auditov výkonnosti a auditov zhody konkrétnych rozpočtových oblastí alebo vybraných tematických oblastí riadenia. EDA vyberá a navrhuje audítorské úlohy tak, aby čo najviac zvýšil ich dosah, a tým čo najlepšie využil zdroje.

Pri výbere tém EDA zvažuje:

•riziká nezrovnalosti alebo slabej výkonnosti vo výdavkovej oblasti či oblasti politiky,

•potenciál na pridanie hodnoty prostredníctvom auditu EDA,

•politický a verejný záujem.

24

osobitných správ

vypracovaných v roku 2014

Hlavné kroky pri vybraných auditoch výkonnosti a auditoch zhody

Stručné zhrnutie 24 osobitných správ, ktoré Dvor audítorov prijal v roku 2014, je uvedené na nasledujúcich stranách podľa príslušného okruhu viacročného finančného rámca pre viacročný rozpočet EÚ na obdobie 2014 – 2020.

Inteligentný a inkluzívny rast

Inteligentný a inkluzívny rast sa vzťahuje na dve oblasti:

Konkurencieschopnosť pre rast a zamestnanosť zahŕňa financovanie na výskum a inovácie, vzdelávanie a odbornú prípravu, transeurópske siete v oblastiach energetiky, dopravy a telekomunikácií, sociálnu politiku, rozvoj podnikov atď. Výdavky EÚ vyčlenené na konkurencieschopnosť pre rast a zamestnanosť na obdobie 2014 – 2020 dosahujú – pri súčasných cenách – 142 mld. EUR, teda 13 % celkového rozpočtu EÚ.

Hospodárska, sociálna a územná súdržnosť zahŕňa regionálnu politiku, ktorej účelom je pomáhať najmenej rozvinutým krajinám a regiónom EÚ dostať sa na úroveň ostatných, pričom sa posilňuje konkurencieschopnosť všetkých regiónov a rozvíja spolupráca medzi nimi. Výdavky EÚ na politiku súdržnosti naplánované na obdobie 2014 – 2020 predstavujú – pri súčasných cenách – 367 mld. EUR, teda 34 % celkového rozpočtu EÚ.

V roku 2014 vypracoval EDA tieto osobitné správy týkajúce sa tejto oblasti:

•Účinnosť projektov v oblasti mestskej verejnej dopravy podporovaných Európskou úniou (1/2012) – v správe sa posudzovala realizácia a účinnosť projektov v oblasti verejnej mestskej dopravy spolufinancovaných zo štrukturálnych fondov EÚ s cieľom zistiť, či plnia potreby používateľov a dosahujú ciele.

Pri audite sa zistilo, že dve tretiny projektov mestskej verejnej dopravy spolufinancovaných zo štrukturálnych fondov EÚ sa nevyužívali v dostatočnej miere. Dvomi hlavnými faktormi boli nedostatky v koncepcii projektov a nevhodná politika v oblasti mobility. Nedostatočné využitie projektov však vo všeobecnosti nesledovali ani navrhovatelia ani vnútroštátne orgány. Celkovo sa infraštruktúry a vozidlá u väčšiny projektov dodali v súlade so špecifikáciami projektu. Zistilo sa, že dochádzalo k značným oneskoreniam a prekročeniu nákladov, no po ukončení projektov, takmer všetky spĺňali potreby používateľov.

V európskych mestách treba posilniť mobilitu a obmedziť zápchy, nehody a znečistenie prostredníctvom miestnych politík mobility. Na mestskú dopravu v programových obdobiach 2000 – 2006 a 2007 – 2013 pridelila EÚ 10,7 mld. EUR. Spolufinancované projekty pomáhajú realizovať mestskú dopravu v prostriedkoch, ako sú metrá, električky a autobusy.

Električky a autobusy sú najdôležitejšími mestskými dopravnými prostriedkami.

•Podpora z fondov politiky súdržnosti na výrobu energie z obnoviteľných zdrojov – dosiahli sa ňou dobré výsledky? (6/2014) – v správe sa hodnotili výsledky dvoch najdôležitejších zdrojov financovania na podporu obnoviteľnej energie – Európskeho fondu regionálneho rozvoja (EFRR) a Kohézneho fondu (KF) – pričom sa preskúmalo, či boli finančné prostriedky v tomto období pridelené na nákladovo účinné a premyslené projekty týkajúce sa výroby obnoviteľnej energie, ktoré boli vybrané na základe vhodne stanovených priorít a majú racionálne ciele, ako aj to, do akej miery sa týmito finančnými prostriedkami dosiahli dobré výsledky z hľadiska plnenia cieľa EÚ na rok 2020 týkajúceho sa obnoviteľných zdrojov energie.

Pri audite sa zistilo, že je potrebné vykonať zlepšenia, ak má financovanie EÚ v maximálnej možnej miere prispieť k dosiahnutiu tohto cieľa. Kontrolované projekty vyprodukovali výstupy podľa plánu, a väčšina z nich bola dostatočne premyslená a po výbere pripravená na realizáciu. Pri realizácii projektov nedošlo k výraznému prekročeniu nákladov ani oneskoreniam a kapacity na výrobu energie z obnoviteľných zdrojov boli inštalované podľa plánu a boli v prevádzke. Výsledky súvisiace s produkciou energie sa však nedosiahli vždy, prípadne neboli náležite merané. Celková hodnota získaná za finančné prostriedky bola obmedzená, lebo nákladová účinnosť nebola hlavnou zásadou pri plánovaní a realizácii projektov, a pridaná hodnota EÚ vyplývajúca z výdavkov bola tiež obmedzená.

Rada Európskej únie stanovila pre EÚ záväzný cieľ, aby hrubá konečná spotreba energie získanej z obnoviteľných zdrojov do roku 2020 predstavovala 20 %. V období 2007 – 2013 bolo na oblasť energie z obnoviteľných zdrojov z EFRR a KF pridelených približne 4,7 mld. EUR.

•Bola podpora rozvoja podnikateľských inkubátorov z EFRR úspešná? (7/2014) – v správe sa sa hodnotilo, či podnikateľské inkubačné zariadenia spolufinancované z EFRR úspešne podporili začínajúce podniky s vysokým potenciálom.

Pri audite sa zistilo, že EÚ poskytla značný finančný príspevok na vytvorenie infraštruktúry podnikateľských inkubátorov, a to najmä v členských štátoch, v ktorých je tento typ podpory podnikania pomerne zriedkavý. Výkonnosť inkubátorov, ktoré boli predmetom auditu, bola však slabá. Poskytovanie inkubačných služieb bolo v dôsledku finančných prekážok a nízkej úrovne inkubačných činností pomerne obmedzené. Dôvodom boli hlavne chýbajúce odborné znalosti týkajúce sa inkubačných praktík a nedostatky v systémoch riadenia.

Cieľom podnikateľských inkubátorov je podporovať úspešné zriaďovanie a ďalší rozvoj začínajúcich podnikov. Poskytovanie podpory MSP sa preto v priebehu rokov stáva čoraz dôležitejšou politickou prioritou. Výdavky EÚ v tejto oblasti dosiahli v období 2007 – 2013 38 mld. EUR.

Budova „Delta“ spolufinancovaná z EFRR vo Vroclavskom technologickom parku. Architekt: Anna Kościuk.

•Je EFRR účinný pri financovaní projektov, ktoré priamo podporujú biodiverzitu v súlade so stratégiou EÚ v oblasti biodiverzity do roku 2020? (12/2014) – v správe sa posudzovalo, či členské štáty využili dostupné financovanie z EFRR na priamu podporu biodiverzity a či boli spolufinancované projekty účinné v snahe zabrániť jej strate.

Pri audite sa zistilo, že členské štáty využívajú financovanie z EFRR na projekty v menšej miere v iných oblastiach. Ak má byť EFRR naďalej užitočným nástrojom v snahe zabezpečiť stratégiu EÚ na zastavenie straty biodiverzity do roku 2020, Komisia by mala poskytnúť členským štátom väčšiu podporu pri vykonávaní špecifických plánov ochrany a riadenia pre biotopy a druhy. Spolufinancované projekty vo všeobecnosti zodpovedali prioritám členských štátov i EÚ v oblasti biodiverzity. Hodnotenie ich účinnosti však oslabuje skutočnosť, že väčšina členských štátov nezaviedla ukazovatele výsledkov ani systémy monitorovania na posúdenie rozvoja biotopov a druhov.

Ochrana biodiverzity je pre EÚ kľúčovou prioritou. Potom, ako zlyhala predchádzajúca snaha o zastavenie straty biodiverzity v Európe do roku 2010, Rada schválila novú stratégiu do roku 2020. Na priamu podporu biodiverzity a ochrany prírody v rámci EFRR v programovom období 2007 – 2013 bola pridelená suma vo výške 2,8 mld. EUR.

•Bola podpora v oblasti elektronického obchodu poskytnutá malým a stredným podnikom z EFRR účinná? (20/2014) – v správe sa posudzovalo, či boli operačné programy dobrým základom pre efektívne poskytovanie podpory malým a stredným podnikom (MSP) v oblasti elektronického obchodu, či riadiace orgány vybrali vhodné projekty v oblasti elektronického obchodu a či ich náležite monitorovali, a tiež či sa projekty v oblasti elektronického obchodu spolufinancované z EFRR úspešne vykonávali a zabezpečili merateľné prínosy.

Pri audite sa zistilo, že podpora v oblasti elektronického obchodu – nákup a predaj tovaru cez internet – poskytnutá MSP z EFRR prispela k zvýšeniu dostupnosti podnikateľských služieb online. Nedostatky v monitorovaní však znemožnili posúdiť, do akej miery podpora prispela k dosiahnutiu cieľov členských štátov a EÚ v oblasti informačných technológií. Slabé výberové postupy členských štátov spôsobili, že pri mnohých projektoch nie je pravdepodobné, že za vynaložené finančné prostriedky zabezpečia optimálnu hodnotu. Projektoví manažéri sa zameriavali skôr na vynakladanie finančných prostriedkov (výstupy) než na dosiahnutie výsledkov.

Komisia podporuje elektronický obchod prostredníctvom Digitálnej agendy pre Európu. Z rozpočtu EÚ sa na pomoc pri lepšom využívaní informačných a komunikačných technológií malými podnikmi vynaložili 3 mld. EUR.

Video EDA o osobitnej správe (20/2014) „Bola podpora v oblasti elektronického obchodu poskytnutá malým a stredným podnikom z EFRR účinná?“ – EUauditorsECA na Youtube.

Zamerané na audit výkonnosti: Letiskové infraštruktúry financované z prostriedkov EÚ: nedostatočná hodnota za vynaložené peniaze (21/2014)

Uzavretá časť predimenzovaného terminálu na Fuerteventure.

Letecká doprava v Európe už roky narastá a odhaduje sa, že do roku 2030 sa takmer zdvojnásobí. Hoci sa EÚ prostredníctvom leteckej dopravnej politiky usiluje prekonať kapacitné problémy vybudovaním dodatočnej infraštruktúry, lepším využitím už existujúcich priestorov, optimalizáciou letiskových služieb a integrovaním ostatných spôsobov dopravy, Európa nebude vedieť zvládať veľkú časť dopytu, pretože nebude mať dostatočnú kapacitu dráh a pozemných infraštruktúr.

V Európe je vyše 500 komerčných letísk, ktoré priamo či nepriamo zamestnávajú vyše milióna ľudí, a – spolu s leteckými spoločnosťami – prispievajú do európskej ekonomiky vyše 140 mld. EUR. Projekty týkajúce sa letiskovej infraštruktúry sú dôležitou oblasťou výdavkov z rozpočtu EÚ: EÚ pridelila v programových obdobiach 2000 – 2013 na tieto projekty približne 4,5 mld. EUR, z ktorých vyše 2,8 mld. EUR pochádzali z fondov politiky súdržnosti.

EDA uskutočnil audit výkonnosti týkajúci sa tejto podpory s cieľom preskúmať, či v súvislosti s týmito investíciami existuje preukázaná potreba, či boli stavby dokončené včas a v rámci rozpočtových prostriedkov a či sa novovybudované alebo zmodernizované infraštruktúry využívali v plnej miere. Hodnotili sme, či sa vďaka týmto investíciám zvýšil počet cestujúcich a zlepšili služby zákazníkom a či boli financované letiská sebestačné.

Naši audítori vykonávali prácu od mája 2013 do októbra 2014, pričom sa zamerali na 20 letísk financovaných z prostriedkov EÚ v Estónsku, Grécku, Taliansku, Poľsku a Španielsku. Tieto letiská získali spolu v období 2000 až 2013 financovanie EÚ vo výške prekračujúcej 600 mil. EUR. Audítorský tím preskúmal príslušné právne predpisy, plánovacie dokumenty týkajúce sa leteckej dopravy vo vybraných piatich členských štátoch a publikácie najvýznamnejších priemyselných združení. Najdôležitejšou časťou auditu bola kontrola 20 letísk na mieste, ktorej cieľom bolo získať a vyhodnotiť priame dôkazy o výstupoch, využívaní, výsledkoch a dosahu financovania EÚ a finančnej situácii letísk.

Dospeli sme k záveru, že investície do letísk financované EÚ nezabezpečili dostatočnú hodnotu za vynaložené peniaze. Financoval sa príliš veľký počet letísk, ktoré sa často nachádzali blízko seba a v mnohých prípadoch boli infraštruktúry predimenzované. Len polovici letísk, v ktorých sa uskutočnil audit, sa podarilo zvýšiť počet cestujúcich. Zlepšenia služieb zákazníkom ani sociálno-ekonomický prínos pre regióny, napríklad vytvorenie dodatočných pracovných miest, sa buď nezisťovali alebo neboli doložené dôkazmi.

Zistili sme tiež, že sedem letísk nebolo finančne sebestačných a bez ďalších verejných financií bude pre ne zložité ostať v prevádzke. Pri väčšine kontrolovaných letísk náš tím zistil dlhé oneskorenia pri výstavbe a dodaní infraštruktúry. Takmer v polovici kontrolovaných letísk došlo k prekročeniu nákladov, čo znamenalo, že členské štáty museli zo svojich štátnych rozpočtov vynaložiť o takmer 100 mil. EUR viac, ako pôvodne plánovali.

Členské štáty nekoordinovali financovanie dobre, keďže väčšina krajín nemala dlhodobý strategický plán rozvoja letísk. Komisia navyše dostatočne nedohliadala na financovanie a spravidla nemala informácie o tom, ktoré letiská dostávajú finančné prostriedky a v akej výške. Táto situácia jej bráni získať celkový obraz o všetkých investíciách EÚ do letísk a obmedzuje jej možnosti na monitorovanie a zabezpečenie riadneho navrhnutia a vykonávania politík.

Na základe týchto zistení sme odporučili, aby Komisia od programového obdobia 2014 – 2020 zabezpečila, aby členské štáty prideľovali finančné prostriedky EÚ na letiskové infraštruktúry len tým letiskám, ktoré sú finančne životaschopné a v prípade ktorých sa riadne posúdili a preukázali investičné potreby. Ďalej sme odporučili, aby členské štáty zostavili koherentné regionálne, národné a nadnárodné plány rozvoja letísk, aby sa predišlo nadmernej kapacite, duplicite a nekoordinovaným investíciám do letiskových infraštruktúr.

Komisia reagovala uistením, že sa poučila, a v dôsledku toho zaviedla v príslušnej legislatíve na programové obdobie 2014 – 2020 radikálne odlišný prístup. Správa bola predložená Európskemu parlamentu, ktorý sa plne postavil za závery a odporúčania Dvora audítorov.

Uverejnenie tejto správy sa stretlo s veľkým záujmom zo strany médií. Pozornosť médií bola najväčšia v Španielsku, no objavili sa aj titulky v medzinárodných novinách, televízne spravodajstvo i zmienky na sociálnych sieťach.

Zľava doprava: Afonso de Castro Malheiro, Jasmine Mitterbuchner, Patrick Weldon, Mircea Radulescu, Pietro Puricella, Joël Costantzer, George Pufan (člen EDA zodpovedný za túto správu), Fernando Pascual Gil, Luc T‘Joen, Tomasz Plebanowicz, Lorenzo Pirelli, Efstratios Varetidis, Jelena Magermane, Erki Must.

Udržateľný rast: prírodné zdroje

EÚ má rozsiahlu politickú zodpovednosť v oblasti poľnohospodárstva a rozvoja vidieka, rybného hospodárstva a životného prostredia. Výdavky naplánované na obdobie 2014 – 2020 dosahujú – pri súčasných cenách – 420 mld. EUR, čo zodpovedá 39 % celkového rozpočtu EÚ.

Tri štvrtiny výdavkov predstavujú priame platby poľnohospodárom a podpora poľnohospodárskych trhov prostredníctvom Európskeho poľnohospodárskeho záručného fondu (EPZF) – „prvého piliera“ spoločnej poľnohospodárskej politiky (SPP). Ďalšia pätina výdavkov ide na podporu rozvoja vidieka, ktorá sa financuje z Európskeho poľnohospodárskeho fondu pre rozvoj vidieka (EPFRV), „druhého piliera“ SPP. Poľnohospodárstvo a rozvoj vidieka patria pod zdieľané hospodárenie Komisie a členských štátov.

V roku 2014 vypracoval EDA tieto osobitné správy týkajúce sa tejto oblasti:

•Integrácia cieľov politiky EÚ v oblasti vodného hospodárstva do SPP: čiastočný úspech (4/2014) – v správe sa hodnotilo, či boli ciele EÚ v oblasti vodného hospodárstva úspešne začlenené do spoločnej poľnohospodárskej politiky (SPP).

Pri audite sa zistilo, že EÚ bola len čiastočne úspešná pri integrácii cieľov v oblasti vodného hospodárstva do SPP. Poukázalo sa na nedostatky dvoch integračných nástrojov (krížové plnenie a rozvoj vidieka), ako aj na oneskorenia a nedostatky vo vykonávaní rámcovej smernice o vode. Nástroje SPP mali doteraz pozitívny vplyv na podporu cieľov politiky, ktorými je zlepšiť kvantitu a kvalitu vody. Tieto nástroje sú však vzhľadom na ambície vymedzené pre SPP limitované. Ani jeden z týchto dvoch nástrojov napríklad neumožňuje úplné uplatňovanie zásady „znečisťovateľ platí“ pri vynakladaní finančných prostriedkov v rámci SPP. Na úrovni inštitúcií EÚ a v členských štátoch navyše nie je dostatok informácií o záťaži poľnohospodárskych činností na vodu ani o jej vývoji.

Ochrana kvality vodných zdrojov Európy je pre EÚ prioritou. Poľnohospodárstvo, jeden z hlavných spotrebiteľov a znečisťovateľov vody, zohráva kľúčovú úlohu v udržateľnom hospodárení s týmto zdrojom. SPP predstavuje takmer 40 % rozpočtu EÚ (vyše 50 mld. EUR na rok 2014) a EÚ sa prostredníctvom SPP snaží ovplyvniť poľnohospodárske postupy, ktoré majú dosah na vodu.

•Riadila Komisia začlenenie viazanej podpory do režimu jednotnej platby účinne? (8/2014) – v správe sa posudzovalo, nakoľko dobre riadila Komisia začlenenie podpory EÚ viazanej na konkrétne množstvá poľnohospodárskej výroby (napr. obhospodarovaná pôda alebo počet zvierat) do režimu jednotnej platby (SPS) po kontrole zdravotného stavu SPP v roku 2008.

Pri audite sa zistilo, že Komisia v období 2010 – 2012 nedohliadala primerane nad členskými štátmi pri výpočte platobných nárokov na podporu EÚ pre poľnohospodárske podniky v rámci SPS. Hoci členské štáty väčšinou používali správne referenčné údaje o poľnohospodároch, zistili sa významné nedostatky v správnom uplatňovaní pravidiel a zásad výpočtu. Komisia nevyužila svoj mandát na zabezpečenie toho, aby boli kritériá uplatňované na rozdeľovanie disponibilných súm vždy v súlade so zásadami EÚ, aby dodržiavali zásadu riadneho finančného hospodárenia, prípadne neovplyvňovali podmienky na trhu. Rámec, ktorý Komisia stanovila, dostatočne neobjasňoval, ktoré kontroly boli členské štáty povinné vykonávať, a kvalita systémov kontroly členských štátov výrazne kolísala.

Hlavným cieľom SPS bolo presunúť zameranie politiky z trhovej podpory na oddelenú podporu príjmov poľnohospodárov, a tým dať poľnohospodárom slobodu produkovať v súlade s dopytom na trhu a poskytnúť im stabilnejší príjem. SPS zatiaľ zaviedlo 18 členských štátov a predstavuje 54 % celkového rozpočtu EÚ na poľnohospodárstvo a rozvoj vidieka.

•Je podpora EÚ na investície a propagáciu vinárskeho sektora dobre riadená a preukázali sa jej výsledky na konkurencieschopnosti vín EÚ? (9/2014) – v správe sa posudzovalo, či bola koncepcia investičných a propagačných opatrení primeraná, a preskúmali sa disponibilné údaje z monitorovaní a hodnotení s cieľom posúdiť, či Komisia a členské štáty dosiahli očakávané výsledky efektívne.

Pri audite sa zistilo, že riadenie podpory na investície a propagáciu vinárskeho sektora bolo ovplyvnené nedostatkami v koncepcii a realizácii a dosah na konkurencieschopnosť vín EÚ sa nie vždy preukázal. Špecifické investičné opatrenie pre vinársky sektor nie je oprávnené, pretože takáto podpora už existuje v rámci politiky rozvoja vidieka. Granty EÚ na propagačné činnosti spojené s vínom sa často využívali na konsolidáciu existujúcich trhov, a nie na získavanie nových trhov alebo znovuzískanie starých trhov. Účinky tohto investičného opatrenia nie je možné jednoducho oddeliť od investícií v oblasti rozvoja vidieka.

EÚ je najväčším výrobcom vína vo svete. Úlohou podpory EÚ je zvýšiť konkurencieschopnosť a dosiahnuť lepšiu rovnováhu medzi ponukou a dopytom. Členské štáty vynaložili v období 2009 až 2013 v rámci propagačného opatrenia finančné prostriedky EÚ vo výške 522 mil. EUR a v rámci investičného opatrenia 518 mil. EUR. V období 2014 – 2018 došlo k značnému zvýšeniu sumy finančných prostriedkov pridelených členským štátom na toto opatrenie.

•Účinnosť podpory z Európskeho fondu pre rybné hospodárstvo na akvakultúru (10/2014) – v správe sa posudzovalo, či boli opatrenia na podporu akvakultúry dobre navrhnuté a vykonávané na úrovni EÚ a členských štátov a či sa prostredníctvom EFRH zabezpečila maximálna hodnota za vynaložené prostriedky a podporil udržateľný rozvoj akvakultúry.

Pri audite sa zistilo, že opatrenia na podporu akvakultúry v období do roku 2013 neboli na úrovni EÚ ani členských štátov dobre navrhnuté a vykonávané a že sa prostredníctvom EFRH nezabezpečila maximálna hodnota za vynaložené prostriedky ani účinná podpora pre udržateľný rozvoj akvakultúry. Rámec na prenesenie cieľov EÚ týkajúcich sa udržateľného rozvoja akvakultúry do reality nebol primeraný a dosiahnuté výsledky nepostačovali. Opatrenia na podporu udržateľného rozvoja akvakultúry neboli v členských štátoch dobre navrhnuté ani vykonané. Národné strategické plány a operačné programy členských štátov neboli dostatočne jasné a členské štáty nemali pre toto odvetvie ucelenú stratégiu. Zameranie financovania z EFRH určeného na projekty akvakultúry bolo často slabé a pri audite sa zistilo, že v rámci týchto projektov sa zväčša nedosiahli plánované výsledky a za vynaložené prostriedky sa nezabezpečila maximálna hodnota.

EÚ produkuje v rámci akvakultúry každoročne približne 1,3 milióna ton rýb a obrat dosahuje 4 mld. EUR. Jedným z cieľov SRP v období do roku 2013 bola podpora udržateľného rozvoja akvakultúry. Do mája 2013 sa na financovanie opatrení na výrobné investície do akvakultúry, ako aj na opatrenia v oblasti životného prostredia a zdravia poskytlo z EFRH vyše 400 mil. EUR.

•Dosiahnutie hospodárnosti: udržanie nákladov na granty na projekty rozvoja vidieka financované EÚ pod kontrolou (22/2014) – v správe sa skúmalo, či boli postupy uplatňované Komisiou a členskými štátmi najúčinnejšie na udržanie nákladov na granty na rozvoj vidieka pod kontrolou.

Pri audite sa zistilo, že členské štáty mohli dosiahnuť značné úspory v súvislosti s grantmi na projekty rozvoja vidieka, a zároveň zaistiť lepšiu hodnotu za vynaložené prostriedky. Audítori identifikovali realizovateľné, nákladovo účinné postupy na udržanie nákladov na granty na rozvoj vidieka pod kontrolou, ktoré by sa mohli uplatňovať vo väčšej miere. Systémy kontroly členských štátov boli zamerané na kontrolu cien položiek a prác v žiadostiach o granty bez toho, aby sa rovnaká pozornosť venovala tomu, či boli položky vôbec vhodné. Niektoré typy kontrol cien boli zdĺhavé alebo poskytovali malú záruku k primeranosti schválených nákladov. Na začiatku programového obdobia Komisia neponúkla dostatočné usmernenie a neinformovala o osvedčených postupoch. Pred schválením veľkého objemu grantov sa neubezpečila, že systémy členských štátov sú účinné.

Zhruba polovica výdavkov EÚ na rozvoj vidieka vo výške 100 mld. EUR naplánovaná na obdobie 2007 – 2013 bola udelená vo forme grantov na pokrytie nákladov na investície a iné projekty realizované poľnohospodármi, vidieckymi podnikmi, združeniami a miestnymi orgánmi.

•Chyby vo výdavkoch na rozvoj vidieka: aké sú príčiny a ako sa riešia? (23/2014) – v správe sa skúmal súlad vykonávania opatrení rozvoja vidieka s platnými právnymi predpismi a nariadeniami a určili sa hlavné príčiny vysokej chybovosti v tejto oblasti.

Pri audite sa zistilo, že väčšina chýb v oblasti politiky rozvoja vidieka je dôsledkom porušenia podmienok stanovených členskými štátmi. Ich kontrolné orgány mohli a mali odhaliť a opraviť väčšinu chýb, ktoré mali vplyv na investičné opatrenia v oblasti rozvoja vidieka. Ich systémy kontroly majú nedostatky, pretože kontroly nie sú úplné a vychádzajú z nedostatočných informácií. Priemerná chybovosť vo výdavkoch na rozvoj vidieka bola za posledné tri roky 8,2 %. Dve tretiny chybovosti vyplývali z investičných opatrení a tretia tretina súvisela s pomocou na plochu. Len 16 % chybovosti bolo dôsledkom nedodržania priamych ustanovení nariadení EÚ, kým najväčší podiel – 84 % – bol spôsobený porušeniami podmienok stanovených na úrovni členských štátov.

EÚ a členské štáty pridelili v programovom období 2007 – 2013 na politiku rozvoja vidieka viac než 150 mld. EUR, ktoré boli takmer rovnomerne rozdelené medzi investičné opatrenia a pomoc na plochu. Tieto výdavky sú obzvlášť náchylné na chyby.

•Je podpora EÚ na prevenciu a obnovu škôd v lesoch spôsobených požiarmi a prírodnými katastrofami dobre riadená? (24/2014) – v správe sa skúmalo, či bola podpora z Európskeho poľnohospodárskeho fondu pre rozvoj vidieka (EPFRV) na obnovu potenciálu lesného hospodárstva a na zavedenie preventívnych opatrení (opatrenie 226) dobre riadená a či môže Komisia a členské štáty preukázať, že sa pomocou podpory nákladovo účinným spôsobom dosiahli plánované ciele.

Pri audite sa zistilo, že financovanie EÚ na predchádzanie lesným požiarom a obnovu po škodách v lesoch spôsobených prírodnými katastrofami a požiarmi nebolo dostatočne dobre riadené. Komisia a členské štáty nemôžu preukázať, že plánované výsledky financovania sa dosiahli nákladovo účinným spôsobom.

Za posledných 30 rokov požiare zničili každý rok v priemere 480 000 ha lesných oblastí v EÚ. Preventívne opatrenia tvorili vyše 80 % z 1,5 mld. EUR financovania EÚ na obdobie 2007 – 2013.

Bezpečnosť a občianstvo

Táto oblasť politiky bola vytvorená s cieľom zabezpečiť voľný pohyb osôb a vysokú mieru ochrany občanov. Zahŕňa oblasti od riadenia vonkajších hraníc EÚ po súdnu spoluprácu v civilných a trestných záležitostiach a spadá do nej azylová a imigračná politika, policajná spolupráca a boj proti zločinu. Výdavky vyčlenené na túto oblasť na obdobie 2014 – 2020 by – pri súčasných cenách – mali dosahovať 18 mld. EUR, teda menej než 2 % celkového rozpočtu.

V roku 2014 vypracoval EDA tieto osobitné správy týkajúce sa tejto oblasti:

•Skúsenosti, ktoré získala Európska komisia pri vývoji druhej generácie Schengenského informačného systému (SIS II) (3/2014) – v správe sa skúma, prečo dodala Komisia systém SIS II o viac než šesť rokov neskôr, ako sa plánovalo, pričom rozpočet bol osemnásobne vyšší ako pôvodne odhadovaný rozpočet. Posudzovalo sa, či sa v priebehu projektu vypracoval rozsiahly súbor dokumentov o SIS II, v ktorom sa zohľadnili hlavné zmeny nákladov a očakávaných prínosov.

Pri audite sa zistilo, že oneskorenie a prekročenie rozpočtu bolo spôsobené nedostatkami v riadení Komisie. Pôvodný termín bol nereálny a Komisia nedokázala do roku 2009 účinne riadiť hlavnú vývojovú zákazku. V pôvodných odhadoch nákladov sa výrazne podcenil skutočný rozsah potrebných investícií. Úplné náklady na systém SIS II dosiahli 189 mil. EUR, v porovnaní s pôvodným plánom 23 mil. EUR, k čomu treba pripočítať odhadovaných 330 mil. EUR na vnútroštátne systémy. Komisia v plnej miere nepreukázala, že SIS II poskytol organizácii optimálnu hodnotu za vynaložené prostriedky. V prvej časti projektu však získala určité poznatky a pri príprave iných rozsiahlych projektov IT už uplatnila niektoré z nich.

Schengenský informačný systém (SIS) používajú príslušníci pohraničnej stráže, policajti, colníci a vízové a súdne orgány v rámci schengenského priestoru. Obsahuje informácie (zápisy) o osobách, ktoré môžu byť zapojené do závažnej trestnej činnosti alebo nemusia mať právo na vstup do EÚ či zotrvanie v EÚ. Ďalej obsahuje zápisy o nezvestných osobách a stratenom či ukradnutom majetku.

•Fond pre vonkajšie hranice podporil finančnú solidaritu, vyžaduje si však lepšie meranie výsledkov a potrieb, aby poskytoval ďalšiu pridanú hodnotu EÚ (15/2014) – v správe sa posudzovala účinnosť EBF a pridaná hodnota EÚ, ako aj to, do akej miery boli dosiahnuté ciele spolufinancovaných projektov a programov.

Pri audite sa zistilo, že EBF prispel k riadeniu vonkajších hraníc EÚ a podporil finančnú solidaritu medzi členskými štátmi. Ďalšia pridaná hodnota EÚ však bola obmedzená a celkový výsledok nebolo možné merať pre nedostatky v monitorovaní príslušnými orgánmi a závažné chyby v následných hodnoteniach vykonávaných Komisiou a členskými štátmi. Programy členských štátov neboli súčasťou vnútroštátnych stratégií riadenia hraníc a víz a chýbali im ciele SMART a merateľné ukazovatele. Postupy výberu projektov nezabezpečili splnenie skutočných potrieb členských štátov. Neprimerané postupy verejného obstarávania v členských štátoch ohrozovali riadne finančné hospodárenie V riadení fondu sa v kľúčových členských štátoch – v Grécku, Španielsku, Taliansku a v počiatočných rokoch financovania na Malte – zistili závažné nedostatky.

Ako z hlavného finančného nástroja EÚ na podporu riadenia vonkajších hraníc sa v období 2007 – 2013 z EBF poskytlo 1,9 mld. EUR. Jeho všeobecným cieľom bolo pomáhať súčasným a perspektívnym štátom schengenského priestoru zabezpečiť jednotné, účinné a efektívne kontroly na spoločných vonkajších hraniciach.

Globálna Európa

Činnosti EÚ v oblasti vonkajších vzťahov sa zameriavajú na rozšírenie, zabezpečenie stability, bezpečnosti a prosperity v susedstve; aktívnu prácu na podpore udržateľného rozvoja na medzinárodnej úrovni, a presadzovanie globálneho politického riadenia a zabezpečenie strategickej a civilnej bezpečnosti.

Výdavky vyčlenené na tieto ciele na obdobie 2014 – 2020 – pri súčasných cenách – dosahovali 66 mld. EUR, teda 6 % celkového rozpočtu. Väčšinu výdavkov riadi priamo Komisia buď zo svojho ústredia alebo prostredníctvom delegácií. Časť pomoci sa riadi spoločne s medzinárodnými organizáciami.

V roku 2014 vypracoval EDA tieto osobitné správy týkajúce sa tejto oblasti:

•Zriadenie Európskej služby pre vonkajšiu činnosť (11/2014) – v správe sa posudzovalo, či zriadenie ESVČ bolo primerane pripravené, či sa efektívne priorizovali, organizovali a prideľovali jej zdroje a či ESVČ zabezpečovala účinnú koordináciu s Komisiou a členskými štátmi.

Pri audite sa zistilo, že ESVČ by mala zvýšiť svoju účinnosť a robiť viac pre EÚ a jej občanov. Zriadenie ESVČ bolo unáhlené a neprimerane pripravené. Nedostatky v určovaní priority, organizácii a prideľovaní zdrojov znížili jej efektívnosť. Koordinácia medzi ESVČ a Komisiou bola len čiastočne účinná, najmä kvôli absencii účinných mechanizmov koordinácie a neflexibilnému finančnému a administratívnemu rámcu delegácií. Koordináciu s členskými štátmi možno naďalej rozvíjať s cieľom využívať synergie, napríklad v oblasti výmeny informácií či spoločného využívania priestorov a konzulárnych služieb vrátane konzulárnej ochrany občanov EÚ.

Hlavné sídlo ESVČ sa nachádza v Bruseli a má celosvetovú sieť 140 delegácií. Rozpočet ESVČ na rok 2014 predstavoval 519 mil. EUR rozdelenú medzi ústredie (41 %) a delegácie (59 %).

•Podpora EÚ na obnovu po zemetrasení na Haiti (13/2014) – v správe sa preskúmava, či podpora EÚ na obnovou krajiny bola dobre navrhnutá a zrealizovaná a či Komisia náležite prepojila poskytnutie pomoci s úsilím o obnovu a rozvojovou pomocou.

Pri audite sa zistilo, že hoci bola podpora EÚ na obnovou na Haiti po zemetrasení v roku 2010 celkovo dobre navrhnutá a riešila hlavné potreby Haiti, programy neboli zrealizované dostatočne účinne a pomoc, obnova a rozvoj neboli dostatočne prepojené. Väčšina preskúmaných programov dosiahla alebo pravdepodobne dosiahne plánované výstupy, hoci takmer všetky čelili oneskoreniam. Hoci si Komisia uvedomovala zložitý kontext, neriadila dostatočne niektoré významné riziká z hľadiska realizácie a dosiahnutia cieľov programov. Programy boli monitorované, no Komisia a ESVČ neprijali včasné opatrenia na posilnenie zdrojov delegácie EÚ na Haiti, ktorá mala nedostatočnú kapacitu na vykonanie kontrol na mieste.

V marci 2010 prisľúbilo 55 darcov pomoc vo výške 5,4 mld. USD na obdobie 2010 – 2012 určenej na obnovu a rozvoj a ďalšie 3,0 mld. USD na rok 2013 a ďalšie roky. EÚ bola jedným z hlavných darcov s jediným prísľubom pomoci vo výške 1,2 mld. EUR.

•Účinnosť kombinovania grantov v rámci regionálnych investičných nástrojov s pôžičkami od finančných inštitúcií na podporu vonkajších politík EÚ (16/2014) – v správe sa skúma spôsob usporiadania a riadenie investičných nástrojov, ako aj otázka, či sa využívaním kombinovania dosiahli plánované prínosy.

Na základe auditu bol vydaný pozitívny verdikt, pokiaľ ide o koncepciu a všeobecnú účinnosť kombinovania grantov v rámci regionálnych investičných nástrojov s pôžičkami od finančných inštitúcií na podporu vonkajších politík EÚ, no zároveň sa poukazuje aj na niekoľko kľúčových problémov, ktoré je potrebné bezodkladne riešiť. Hoci boli regionálne investičné nástroje dobre nastavené, úplné potenciálne prínosy kombinovania sa nedosiahli pre nedostatky v riadení zo strany Komisie. Pri takmer polovici projektov neboli k dispozícii dostatočné dôkazy, na základe ktorých by sa dalo usúdiť, že granty boli oprávnené. V niektorých prípadoch by sa investície pravdepodobne uskutočnili aj bez príspevku EÚ. Komisia by sa mala uistiť, že udeľovanie grantov je založené na dôkladnom, zdokumentovanom posúdení pridanej hodnoty z hľadiska dosahovania cieľov EÚ v oblasti rozvoja, susedstva a rozšírenia.

Komisia vytvorila od roku 2007 osem regionálnych investičných nástrojov. Zlučujú granty financované z ERF a zo všeobecného rozpočtu EÚ s pôžičkami najmä od európskych finančných inštitúcií zameraných na oblasť rozvoja. Kombinovaním sa majú využiť investičné príležitosti, zvyčajne veľké projekty infraštruktúry, ktoré by sa dali realizovať, no nepriťahujú dostatočné financovanie z trhových zdrojov.

•Môže iniciatíva týkajúca sa centier excelentnosti EÚ účinne prispievať k zmierňovaniu chemických, biologických, rádiologických a jadrových rizík s pôvodom mimo EÚ? (17/2014) – v správe sa posudzovalo, či iniciatíva vychádzala z dôkladnej analýzy situácie pred rokom 2010, či bola organizačná štruktúra iniciatívy vhodná na riešenie stanovených výziev a či bol zavedený a funguje náležitý systém riadenia.

Pokiaľ ide o príspevok centier excelentnosti pri zmierňovaní rizík CBRN, závery auditu boli vo všeobecnosti pozitívne. Iniciatíva je v súlade s prioritami stanovenými v Európskej bezpečnostnej stratégii a stratégii EÚ proti šíreniu zbraní hromadného ničenia. Umožňuje zapojenie všetkých zainteresovaných strán v partnerských krajinách, čím sa zvyšuje udržateľnosť prijatých opatrení. Organizačné usporiadanie je vo všeobecnosti primerané, no jej komplexnosť prispela k oneskoreniam pri spúšťaní a realizácii projektov.

Iniciatíva centier excelentnosti súvisí so zriadením regionálnych platform v rôznych regiónoch sveta na riešenie rizík CBRN. Ide o najväčšie opatrenie v rámci dlhodobej zložky nástroja stability a v období 2010 – 2013 naň bolo pridelených 100 mil. EUR.

•Systémy hodnotenia a monitorovania zameraného na výsledky úradu EuropeAid (18/2014) – v správe sa skúmalo, či sú tieto systémy spoľahlivé, primerane organizované a zabezpečené zdrojmi, či zabezpečujú relevantné a primerané zistenia a či zaisťujú maximálne využitie zistení.

Pokiaľ ide o spoľahlivosť týchto systémov, audit bol kritický. Hodnotenie a ROM sú dobre zorganizované, je však potrebné venovať väčšiu pozornosť efektívnemu využívaniu zdrojov. Systémy neposkytujú dostatok informácií o dosiahnutých výsledkoch a nezabezpečujú maximálne využitie zistení. Hodnotenia projektov a programov, ktoré organizujú delegácie Komisie a ktoré sa vykonávajú v partnerských krajinách, nie sú uspokojivo riadené: celkový dohľad je nepostačujúci, objem použitých zdrojov nie je jasný a chýba prístup k výsledkom.

Systémy hodnotenia a ROM sú dvomi z kľúčových prvkov rámca zodpovednosti, ktorý riadi Generálne riaditeľstvo Európskej komisie pre rozvoj a spoluprácu – EuropeAid. Celkové ročné náklady na tieto systémy sa odhadujú na 34 až 38 mil. EUR. Ročné výdavky na rozvoj v súvislosti s týmito systémami sa odhadujú na približne 8 mld. EUR.

•Predvstupová pomoc pre Srbsko (19/2014) – v správe sa posudzuje, či Komisia účinne riadila v období 2007 – 2013 predvstupovú podporu pre Srbsko, ako aj podporu pre kľúčovú oblasťou, ktorou je správa vecí verejných.

Pri audite sa zistilo, že podpora EÚ vo výške 1,2 mld. EUR poskytnutá v období 2007 – 2013 bola vo všeobecnosti účinná v procese prípravy Srbska na členstvo v EÚ. Finančné prostriedky z nástroja predvstupovej pomoci (IPA) spolu s inými formami podpory pomohli Srbsku vykonať sociálnu a ekonomickú reformu a zlepšiť hospodárenie s verejnými financiami. Pri plánovaní finančnej a nefinančnej pomoci pre Srbsko Komisia na základe skúseností z iných krajín, ktoré boli príjemcami pomoci v rámci IPA, kladie čoraz väčší dôraz na záležitosti správy vecí verejných. Komisia účinne riadila nefinančnú pomoc pre Srbsko v oblasti správy vecí verejných a boja proti korupcii. Pokiaľ ide o prípravu Srbska na decentralizované hospodárenie s finančnými prostriedkami EÚ, Komisia postupovala účinne, avšak len v obmedzenej sfére riadiacich štruktúr IPA.

Na správu vecí verejných, ktorú Komisia identifikovala v súvislosti so Srbskom ako najproblematickejšiu oblasť, sa vynaložila štvrtina financovania v rámci IPA, ktoré v rokoch 2007 až 2013 predstavovalo približne 170 mil. EUR ročne. EÚ dopĺňa financovanie z IPA nefinančnými prostriedkami s cieľom pomôcť Srbsku v príprave na členstvo v EÚ.

Administratíva

Administratívne výdavky inštitúcií, agentúr a ostatných orgánov EÚ zahŕňajú náklady na zamestnancov, napr. platy a penzie, a náklady na budovy, zariadenia, energiu, komunikáciu a informačné technológie. Výdavky vyčlenené na túto oblasť na obdobie 2014 – 2020 predstavujú – pri súčasných cenách – 70 mld. EUR, teda 6 % celkového rozpočtu EÚ.

V roku 2014 vypracoval EDA túto osobitnú správu týkajúcu sa tejto oblasti:

•Ako inštitúcie a orgány EÚ vypočítajú, znížia a kompenzujú svoje emisie skleníkových plynov? (14/2014) – v správe sa posudzovalo, či mali inštitúcie a orgány EÚ formulované politiky na zníženie vplyvu svojej administratívnej činnosti na životné prostredie a či sa tieto politiky vykonávali účinne.

Pri audite boli inštitúcie a orgány EÚ vyzvané k vypracovaniu spoločnej politiky na zníženie emisií skleníkových plynov („emisnej stopy“). Pokrok pri zavádzaní európskej schémy pre environmentálne manažérstvo a audit je pomalý a o skutočnom množstve emisií sú k dispozícii len neucelené informácie. Len niektoré inštitúcie a orgány využívali zelené verejné obstarávanie systematicky. Hoci sa inštitúciám a orgánom EÚ podarilo zvrátiť trend zvyšovania emisií skleníkových plynov súvisiacich so spotrebou energie v ich budovách, na základe dostupných údajov nebolo možné identifikovať jasné trendy poklesu, pokiaľ ide o iné zdroje emisií, napríklad služobné cesty. Viac než polovica kontrolovaných inštitúcií a orgánov EÚ nestanovila vyčíslené ciele týkajúce sa zníženia svojich emisií.

Politika EÚ v oblasti životného prostredia sa zameriava na vysokú úroveň ochrany. V Zmluve o fungovaní Európskej únie (ZFEÚ) sa stanovuje, že požiadavky ochrany životného prostredia musia byť začlenené do vymedzenia a uskutočňovania politík Únie a činností s ohľadom na podporu trvalo udržateľného rozvoja.

Príjmy / vlastné zdroje

Vlastné zdroje sú príjmami EÚ, ktoré sa používajú na financovanie výdavkov. Existujú tri typy vlastných zdrojov: tradičné vlastné zdroje (clá z dovozu a odvody z produkcie cukru), vlastné zdroje založené na DPH a vlastné zdroje založené na HND (najväčší zdroj príjmov do rozpočtu EÚ).

V roku 2014 vypracoval EDA túto osobitnú správu týkajúcu sa tejto oblasti:

•Spravujú sa preferenčné obchodné režimy primerane? (2/2014) – v správe sa hodnotilo, či Komisia primeraným spôsobom posúdila hospodárske vplyvy preferenčných obchodných režimov a či sú kontroly účinné pri zabezpečení toho, aby sa v rámci dovozu nevyužívali neoprávnené výhody z preferenčného cla, ktoré by pre EÚ spôsobili stratu príjmov.

Pri audite sa zistilo, že hoci Komisia zvýšila kvalitu svojich posúdení vplyvu, stále sa v nich dostatočne neanalyzuje hospodársky vplyv preferenčných obchodných režimov. EÚ prichádza o príjmy v dôsledku slabých colných kontrol členských štátov, ktorými sa nezabránilo tomu, aby určité dovezené tovary nevyžívali neoprávnené výhody z preferenčného cla.

Prostredníctvom jednostranných režimov poskytuje EÚ rozvojovým krajinám bezcolný prístup na trh EÚ, čím prispieva k odstraňovaniu chudoby a podpore trvalo udržateľného rozvoja. V roku 2011 predstavovala hodnota tovarov dovezených do EÚ v rámci preferenčných obchodných režimov viac než 242 mld. EUR, čo predstavuje 14 % dovozu EÚ.

Správa finančných a hospodárskych záležitostí

Účelom rámca správy hospodárskych záležitostí Európskej únie je predchádzať problematickým hospodárskym trendom, akým je nadmerný deficit verených financií či verejný dlh, alebo ich odhaľovať a naprávať, pretože tieto trendy by mohli brzdiť rast a ohrozovať udržateľnosť verejných financií.

V roku 2014 vypracoval EDA prvú osobitnú správu týkajúcu sa tejto oblasti:

•Európsky bankový dohľad nadobúda formu – Európsky orgán pre bankovníctvo (EBA) a jeho meniaci sa kontext (5/2014) – v správe sa posudzovalo, či Komisia a Európsky orgán pre bankovníctvo (EBA) uspokojivo splnili svoje povinnosti pri zavádzaní nových opatrení týkajúcich sa systému regulácie bankového sektora a dohľadu nad ním, ako aj preskúmať, aká bola miera úspešnosti týchto nových opatrení.

Pri audite sa zistilo, že reforma právnych predpisov o bankovom sektore, ktorú zaviedla Komisia, ako aj vytvorenie EBA boli dôležitými prvými krokmi v rámci reakcie na finančnú krízu. EBA poskytol prvky nového systému regulácie a dohľadu pre bankový sektor. Zistili sa nedostatky, pokiaľ ide o cezhraničný bankový dohľad, hodnotenie odolnosti bánk EÚ a presadzovanie ochrany spotrebiteľa. EBA mal obmedzený zákonný mandát a počet zamestnancov na vykonávanie strestových testov v roku 2011, ktoré sa uskutočnili bez zaistenia finančnej poistky na úrovni EÚ. Hoci boli stresové testy nápomocné na začiatku rekapitalizácie veľkého počtu bánk, odhalili tiež svoje obmedzenia v prípade, že nie sú kombinované s hodnotením kvality portfólia aktív. Vyvstávajú otázky v súvislosti s budúcou úlohou EBA v oblasti dohľadu nad bankami a príslušnými úlohami a povinnosťami EBA a ECB.

Po skončení finančnej krízy Komisia prijala opatrenia na stabilizáciu bankového sektora prostredníctvom posilnenia regulačného rámca a dohľadu nad bankami, najmä bankami s cezhraničnou pôsobnosťou. Ako súčasť rozsiahlych návrhov na regulačné zmeny sa v roku 2011 zriadil EBA. Úloha EBA súvisí s európskym bankovým dohľadom nad reguláciou a ochranou spotrebiteľov.

Úplné znenie všetkých osobitných správ sa uverejňuje v 23 jazykoch EÚ na našej internetovej stránke (eca.europa.eu) a je k dispozícii prostredníctvom elektronického portálu kníhkupectva EÚ (bookshop.europa.eu).

Stanoviská a iné výstupy v roku 2014

EDA prispieva k zlepšeniu finančného hospodárenia EÚ prostredníctvom stanovísk k návrhom nových alebo revidovaných právnych predpisov s finančným dosahom. O tieto stanoviská žiadajú ostatné inštitúcie EÚ a využívajú ich legislatívne orgány – Európsky parlament a Rada – pri svojej práci. EDA môže tiež z vlastnej iniciatívy vydávať pozície a preskúmania k ostatným záležitostiam. Stanovisko k správe Komisie o protikorupčných opatreniach vydal EDA z vlastnej iniciatívy, kým analýza potenciálnych úspor rozpočtových prostriedkov EÚ v prípade, že by Európsky parlament centralizoval svoju činnosť, bola reakciou na žiadosť Európskeho parlamentu.

V roku 2014 prijal EDA sedem stanovísk týkajúcich sa niekoľkých dôležitých oblastí:

•k návrhu, ktorým sa mení nariadenie o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach (1/2014),

•k návrhu, ktorým sa upravujú odmeny a dôchodky úradníkov a ostatných zamestnancov Európskej únie, ako aj opravné koeficienty, ktoré sa vzťahujú na tieto odmeny a dôchodky (2/2014),

•k návrhu, ktorým sa mení nariadenie o rozpočtových pravidlách, ktoré sa vzťahujú na 10. Európsky rozvojový fond, na účely vykonávania preklenovacieho nástroja (3/2014),

•k návrhu, ktorým sa mení nariadenie o rozpočtových pravidlách, ktoré sa vzťahujú na rozpočet európskych škôl (4/2014),

•k návrhu na zmenu nariadenia Úradu pre harmonizáciu vnútorného trhu OHIM, ktorým sa ustanovujú finančné ustanovenia platné pre OHIM (5/2014),

•k návrhu, ktorým sa mení nariadenie týkajúce sa Európskeho úradu pre boj proti podvodom (OLAF), pokiaľ ide o vytvorenie funkcie kontrolóra procesných záruk (6/2014),

•k návrhu, ktorým sa mení nariadenie o systéme vlastných zdrojov Európskych spoločenstiev (7/2014).

7

stanovísk

vypracovaných v roku 2014

Situačné správy

Rok 2014 bol pre Európsku úniu obdobím významnej obnovy. V kontexte týchto zmien vytvoril a vypracoval EDA nový typ produktu: situačné správy. Každá správa sa týka širokej témy a je založená na výstupoch, získaných poznatkoch a skúsenostiach EDA. Ich účelom je vytvoriť základ pre konzultácie a dialóg s partnermi EDA a umožniť EDA vyjadriť pripomienky k dôležitým záležitostiam, ktoré by za bežných okolností neboli predmetom auditu. Prvá situačná správa, uverejnená v septembri 2014, sa týkala otázok povinnosti EÚ zodpovedať a verejného auditu (pozri rámček) a slúžila ako hlavný referenčný zdroj pre konferenciu o povinnosti EÚ zodpovedať sa, ktorá sa uskutočnila v októbri 2014 (pozri stranu 42). Druhá správa pod názvom „Ako čo najlepšie využívať peniaze EÚ: situačná správa o rizikách finančného hospodárenia s rozpočtom EÚ“ bola uverejnená v novembri 2014. Poskytovala prehľad finančných tokov EÚ a uvádzal sa v nej súhrn otázok, ktoré je potrebné vyriešiť na zabezpečenie okrem iného aj toho, aby daňoví poplatníci EÚ získali za prostriedky vynaložené z rozpočtu EÚ optimálnu hodnotu (pozri rámček).

Úplné znenie stanovísk a situačných správ je k dispozícii v 23 jazykoch EÚ na našej internetovej stránke (eca.europa.eu).

2

situačné správy

vypracované v roku 2014

Medzery, prekrývanie a výzvy: situačná správa o opatreniach EÚ týkajúcich sa povinnosti zodpovedať sa a verejného auditu

Účelom tejto situačnej správy je zvýšiť informovanosť a podporiť úvahy o téme, ktorá má pre demokratickú legitimitu inštitucionálneho systému EÚ značný význam.

Obsahuje opis základných znakov rámca zodpovednosti, úlohy verejného auditu a kľúčových prvkov pevného spojenia medzi zodpovednosťou a auditom, uvádza sa v nej šesť dôležitých oblastí, ktoré čelia výzvam spojeným so zodpovednosťou a verejným auditom na úrovni EÚ, a zahŕňa tiež analýzu opatrení týkajúcich sa povinnosti zodpovedať sa a verejného auditu vzťahujúcich sa na rôzne nové medzivládne nástroje a nástroje EÚ vytvorené v reakcii na finančnú krízu.

V záveroch nášho preskúmania sa uvádzajú spôsoby, ako zlepšiť povinnosť zodpovedať sa a verejný audit na úrovni EÚ, vrátane:

οsystém kontroly pre koordinované alebo medzivládne nástroje medzi EÚ a členskými štátmi založený na užšej spolupráci,

οjednotnejší a komplexnejší súbor opatrení v rámci všetkých politík, nástrojov a finančných prostriedkov EÚ, ktoré spravujú inštitúcie EÚ,

οlepšie systémy riadenia a kontroly týkajúce sa činností a finančných prostriedkov EÚ ako nevyhnutná podmienka pre dosiahnutie transparentnosti, dobrej správy vecí verejných a zodpovednosti,

οsústredenie pozornosti na meranie dosahu a výsledkov politiky EÚ tam, kde rozpočet EÚ zohráva malú úlohu, ale kde existujú významné regulačné alebo legislatívne ustanovenia EÚ,

οobmedzenie prekrývania auditov politík a finančných prostriedkov EÚ, s ktorým sa spájajú vysoké náklady, a to tak, že sa zabezpečí, aby sa audítori na všetkých úrovniach mohli primerane spoľahnúť na prácu iných.

Ako čo najlepšie využívať peniaze EÚ: situačná správa o rizikách finančného hospodárenia s rozpočtom EÚ

V tejto situačnej správe sa sústreďujú pripomienky EDA k všetkým aspektom hospodárenia s rozpočtom EÚ v čase, keď vlády členských štátov a daňoví poplatníci chcú vidieť, že prostredníctvom finančných prostriedkov, ktorými prispievajú, sa dosahuje optimálna hodnota.

Správa vychádza z 35-ročných skúseností s kontrolou príjmov a výdavkov EÚ a jej cieľom je poskytnúť prehľad finančného hospodárenia EÚ a zosumarizovať otázky, ktoré treba vyriešiť, aby sa prostredníctvom vynaložených prostriedkov dosiahla optimálna hodnota. Analýzu dopĺňajú podrobné prehľady hlavných charakteristík a záležitostí spojených s rôznymi príjmovými a výdavkovými oblasťami, ako aj návrhy na zlepšenie.

V preskúmaní sa uvádza niekoľko kľúčových záležitostí, ktoré si zaslúžia osobitnú pozornosť, vrátane:

οpríliš komplexné pravidlá oprávnenosti a iné podmienky na získanie podpory EÚ, ktoré je ťažké pochopiť, uplatňovať a kontrolovať a ktoré vedú k rôznym interpretáciám,

οpravidlá a postupy verejného obstarávania, ktoré sa nie vždy dodržiavajú – úmyselne alebo z dôvodu nepochopenia – vedú k vyšším nákladom a oneskoreniam projektov financovaných EÚ,

οnedostatočné kapacity orgánov členských štátov na hospodárenie s finančnými prostriedkami EÚ a ich vynakladanie zvyšujú riziko chýb a nekvalitných výdavkov,

οslabá koordinácia medzi rozpočtom EÚ a štátnymi rozpočtami, chýbajúce finančné prostriedky členských štátov na spolufinancovanie a dôraz na súlad s pravidlami namiesto na dosahovanie výsledkov,

οveľký objem záväzkov z predchádzajúceho výdavkového obdobia, ktoré sa majú stále financovať z rozpočtu EÚ.

Rámec zodpovednosti za riadenie a finančné kontroly EÚ

Schéma zo situačnej správy o opatreniach EÚ týkajúcich sa povinnosti zodpovedať sa a verejného auditu.

Vzťahy so zainteresovanými stranami

Hodnota prínosu EDA k zodpovednosti EÚ závisí vo veľkej miere od využívania našej práce a produktov hlavnými partnermi v procese zodpovednosti. Týmito partnermi sú politické orgány zodpovedné za verejný dohľad nad využívaním finančných prostriedkov EÚ (t. j. Európsky parlament, Rada EÚ a národné parlamenty). Stratégia na roky 2013 – 2017 nás zaväzuje zlepšiť mechanizmy na monitorovanie vonkajšieho vývoja a riadenie vzťahov s našimi partnermi.

Predseda a členovia Dvora audítorov udržiavajú pravidelné kontakty s výbormi Európskeho parlamentu, najmä s Výborom pre kontrolu rozpočtu (CONT). V roku 2014 sa predseda Caldeira zúčastnil na dvoch zasadnutiach Výboru pre kontrolu rozpočtu, ako aj na niekoľkých plenárnych zasadnutiach Európskeho parlamentu. To zahŕňalo predstavenie nášho ročného plánu práce a výročných správ. Jedným z našich strategických cieľov je posilniť partnerstvo s kľúčovými zainteresovanými stranami, akými sú rôzne špecializované výbory Európskeho parlamentu a Rady.

V apríli 2014 vymenoval EDA Ville Itälu na novovytvorenú pozíciu člena zodpovedného za inštitucionálne vzťahy, čo prispelo k zlepšeniu vzťahov našej inštitúcie s ostatnými inštitúciami EÚ na strategickej úrovni vrátane zlepšenia príležitostí na zvýšenie dosahu našej práce.

V roku 2014 sa ďalší členovia EDA objavili 64-krát pred Výborom pre kontrolu rozpočtu na jeho 17 zasadnutiach v súvislosti s výročnými a osobitnými správami. Výsledkom diskusií bolo vypracovanie správ jednotlivými členmi Výboru pre kontrolu rozpočtu na základe osobitných správ EDA, vrátane návrhu správy o osobitných správach EDA v rámci udelenia absolutória za rok 2013. Výbor pre kontrolu rozpočtu začal v roku 2014 systematicky pozývať na prezentácie našich osobitných správ v na jeho zasadnutiach aj špecializované výbory, čo pomáha zvyšovať dosah našej práce.

V roku 2014 pokračovala tradícia spoločného zasadnutia členov Výboru pre kontrolu rozpočtu a EDA, ktoré sa uskutočnilo v priestoroch EDA v Luxemburgu v októbri 2014.

V roku 2014 prijal Európsky parlament správu o budúcej úlohe Európskeho dvora audítorov. EDA uvítal názor vyjadrený v tejto správe, že akákoľvek reforma by mala byť vnímaná v širšom kontexte výzvy zlepšiť povinnosť zodpovedať sa v EÚ. Naša inštitúcia začala riešiť otázky v tých oblastiach, kde máme právomoc konať. Konkrétne v súvislosti s našou prácou, so vzťahmi so zainteresovanými stranami a s využívaním zdrojov. Pokrok, ktorý sme dosiahli pri riešení týchto otázok, bol vyzdvihnutý v partnerskom preskúmaní uverejnenom v roku 2014 (pozri Dôležité udalosti).

V mnohých prípadoch už prebiehali v rámci procesu implementácie stratégie na obdobie 2013 – 2017 niektoré iniciatívy zamerané na zlepšenie, napríklad zjednodušenie postupov vykonávania auditov a vypracúvania správ, ako aj flexibilnejšia organizácia zdrojov. Viedlo to k zvýšeniu počtu správ uverejnených v danom roku a kratšiemu času potrebnému na ich vypracovanie. Ďalšie zvýšenie efektívnosti a účinnosti procesu vykonávania auditu sa očakáva vďaka projektu vnútornej reformy začatom v roku 2014.

V uznesení z novembra 2013 Európsky parlament požiadal EDA, aby predložil rozsiahlu analýzu možných úspor v súvislosti s rozpočtom EÚ vrátane úspor, ktoré by sa dosiahli vďaka zníženým stratám pracovného času a väčšej efektívnosti, ak by mal Parlament len jediné sídlo. EDA zverejnil výsledok tejto práce v júli 2014, pričom dospel k záveru, že presunom zo Štrasburgu do Bruselu by sa dosiahli značné úspory a presun z Luxemburgu do Bruselu by k týmto úsporám prispel len nepatrne.

Nicole Bricq, členka senátu Francúzska (v strede), ktorú v EDA víta predseda Vítor Caldeira a členka EDA Danièle Lamarque.

EDA v roku 2014 pokračoval v pravidelnej spolupráci s Radou v rámci mnohých konfigurácií a aktivít. V decembri 2014 predseda Caldeira prezentoval výročné správy Rade pre hospodárske a finančné záležitosti a EDA je pravidelne pozývaný, aby odprezentoval osobitné správy rôznym výborom a pracovným skupinám Rady.

Zabezpečenie efektívnych vzťahov s národnými parlamentmi je našou ďalšou prioritou. Členovia EDA často prezentujú naše výročné správy publiku na vnútroštátnej úrovni. Výbory pre európske záležitosti a finančnú kontrolu národných parlamentov pravidelne informujeme o našich činnostiach. Našu inštitúciu v uplynulom roku navštívili delegácie z niekoľkých národných parlamentov vrátane delegácie francúzskeho senátu v júli 2014. EDA okrem toho pozval svojich hlavných partnerov na výročný seminár členov, ktorý sa konal v decembri 2014, aby prezentovali svoje názory na výzvy v oblasti zodpovednosti EÚ.

EDA spolupracuje s Európskym úradom pre boj proti podvodom (OLAF) v boji proti podvodom v súvislosti s rozpočtom EÚ. Úradu OLAF zasielame akékoľvek podozrenie o podvode, korupcii či inej nezákonnej činnosti s vplyvom na finančné záujmy EÚ, ktoré odhalíme v priebehu našej audítorskej práce alebo o ktorých nás informujú tretie strany. V roku 2014 sme úradu OLAF oznámili 16 prípadov podozrenia z podvodu, korupcie či nezákonnej činnosti, ktoré sme zistili pri našej audítorskej práci.

Spolupráca s najvyššími kontrolnými inštitúciami

EDA spolupracuje s ostatnými najvyššími kontrolnými inštitúciami (NKI) najmä prostredníctvom:

•kontaktného výboru NKI členských štátov EÚ,

•siete NKI kandidátskych a potenciálnych kandidátskych krajín na vstup do EÚ,

•medzinárodných organizácií inštitúcií pre kontrolu verejného sektora, najmä Medzinárodnej organizácie najvyšších kontrolných inštitúcií (INTOSAI) a jej európskej regionálnej skupiny (EUROSAI).

EDA preskúmal a aktualizoval svoju stratégiu pre medzinárodnú spoluprácu v septembri 2014 (pozri rámček).

Kongres EUROSAI, Haag, jún 2014.

Stratégia EDA pre medzinárodnú spoluprácu

Stratégia EDA v oblasti spolupráce – v súlade s celkovou stratégiou na obdobie 2013 – 2017 – má za cieľ v maximálnej miere zvýšiť príspevok inštitúcie k povinnosti EÚ zodpovedať sa, konkrétne zlepšením bilaterálnej a multilaterálnej spolupráce s príslušnými partnermi, napríklad s národnými najvyššími kontrolnými inštitúciami a medzinárodnými audítorskými organizáciami. Keďže sa naše audítorské povinnosti vzťahujú na oblasti európskeho (napr. správa finančných záležitostí) a celosvetového vplyvu (napr. zmena klímy), činnosti týkajúce sa medzinárodnej spolupráce sa stávajú ešte dôležitejšími ako v minulosti.

Prioritami stratégie spolupráce EDA sú:

οhlavným zameraním bude naďalej spolupráca na úrovni EÚ prostredníctvom kontaktného výboru a s jednotlivými NKI členských štátov EÚ. To môže zahŕňať spoločný audit a prácu v súvislosti s povinnosťou zodpovedať sa, relevantnú pre rozpočet EÚ a iné oblasti politiky EÚ,

οv kontexte rozšírenia EÚ budeme naďalej podporovať NKI kandidátskych a potenciálnych kandidátskych krajín pri činnostiach v oblasti budovania kapacít,

οv rámci medzinárodných audítorských organizácií, napríklad INTOSAI, zvýšime naše zapojenie do činností spolupráce týkajúcich sa stanovovania odborných štandardov, pretože ide o významnú záležitosť pre budovanie kapacít a zdieľanie poznatkov v odvetví auditu verejného sektora.

Prostredníctvom stratégie spolupráce spolu s ďalšími nedávnymi opatreniami, napríklad posledne organizovanými konferenciami a zasadnutiami na vysokej úrovni, prispejeme k zvýšeniu povedomia o finančnom hospodárení a zodpovednosti EÚ.

Kontaktný výbor najvyšších kontrolných inštitúcií členských štátov EÚ

EDA je na základe Zmluvy povinný spolupracovať s vnútroštátnymi kontrolnými orgánmi členských štátov v duchu dôvery, pričom si zachovávajú svoju nezávislosť. Aktívne spolupracujeme s NKI členských štátov EÚ prostredníctvom kontaktného výboru, ktorý máva výročné zasadnutie a pozostáva z rôznych pracovných skupín, sietí a osobitných skupín zriadených na riešenie konkrétnych problémov spoločného záujmu.

V októbri 2013 prevzal EDA predsedníctvo kontaktného výboru na obdobie jedného roka. V tejto funkcii sme usporiadali výročné zasadnutie kontaktného výboru, ktoré sa uskutočnilo v októbri 2014. Hlavnými témami agendy bol seminár o zlepšení spolupráce, konkrétne o otázkach týkajúcich sa stratégie Európa 2020 a bankovej únie, predkladanie správ o činnostiach kontaktného výboru a jeho odborných partnerov a audity členov kontaktného výboru týkajúce sa EÚ.

S NKI členských štátov EÚ tiež spolupracujeme na bilaterálnom základe. Dobrým príkladom je projekt spolupráce medzi EDA a NKI Poľska – Najwyższa Izba Kontroli. Jeho súčasťou bola aktívna účasť audítorov NKI na audítorskej práci v Poľsku v súvislosti s eradikáciou, kontrolou a monitorovaním chorôb zvierat. S NKI Poľska a Portugalska tiež spolupracujeme v súvislosti so stratégiou Európa 2020 v kontexte kapitoly našej výročnej správe za rok 2014 týkajúcej sa výkonnosti.

Zasadnutie kontaktného výboru v Luxemburgu v dňoch 15. – 17. októbra 2014.

Sieť najvyšších kontrolných inštitúcií kandidátskych a potenciálnych kandidátskych krajín na vstup do EÚ

EDA spolupracuje s NKI kandidátskych a potenciálnych kandidátskych krajín na vstup do EÚ najmä prostredníctvom siete¹ podobnej kontaktnému výboru. Počas celého roku 2014 sme podporovali sieť pri vykonávaní paralelného auditu výkonnosti v oblasti energetickej efektívnosti, konkrétne poskytovaním expertov na túto tému, ako aj na metodiku kontroly výkonnosti.

Medzinárodné organizácie inštitúcií pre kontrolu verejného sektora

V roku 2014 sme naďalej zohrávali plnú a aktívnu úlohu v činnostiach organizácie INTOSAI a významne sme prispievali do niekoľkých jej výborov a pracovných skupín:

•v rámci Cieľa 1 INTOSAI ako člen výboru pre odborné štandardy a podvýborov pre finančných audit, audit zhody a audit výkonnosti,

•v rámci Cieľa 2 INTOSAI ako člen výboru pre budovanie kapacít a podvýborov pre presadzovanie osvedčených postupov a záruku kvality prostredníctvom dobrovoľných partnerských preskúmaní,

•v rámci Cieľa 3 INTOSAI ako člen výboru pre zdieľanie poznatkov a pracovných skupín pre audit životného prostredia a finančnú modernizáciu a regulačnú reformu.

Zúčastnili sme sa na IX. kongrese EUROSAI v júni 2014 vrátane organizácie a usporiadania seminára o meraní výkonnosti, ako aj na XLI. a XLII. zasadnutiach správnej rady EUROSAI (pričom členmi správnej rady sme od roku 2011).

Pokračovali sme v aktívnej účasti v pracovných útvaroch EUROSAI, konkrétne v pracovných skupinách pre informačné technológie a audit životného prostredia, monitorovacom výbore pre zriadenie a prevádzkovanie elektronickej databázy osvedčených postupov v oblasti kvality auditu a osobitnej skupine pre audit a etické otázky. EDA sa stal aj členom novovytvorenej pracovnej skupiny pre audit finančných prostriedkov pridelených na katastrofy a nešťastia.

V rámci spoločných konferencií medzi regionálnymi pracovnými skupinami INTOSAI sa EDA aktívne podieľal na II. spoločnej konferencii ASOSAI²-EUROSAI, ktorá bola zameraná na získané poznatky z minulých skúseností pri prijímaní ISSAI³ a dôsledky pre budúcnosť.

Dôležité udalosti

Medzinárodné partnerské preskúmanie EDA

V roku 2013 EDA vyzval NKI Francúzska, Nemecka a Švédska, aby vykonali partnerské posúdenie našich postupov auditu výkonnosti. Partnerské preskúmanie vychádzalo zo skúseností všetkých partnerov a pre EDA i hodnotiteľov bolo veľmi užitočnou aktivitou. Metodika bola založená na všeobecne uznávaných kritériách, ktorými sa riadi činnosť NKI, a zohľadňovalo sa pri nej usmernenie uvedené v medzinárodných štandardoch.

Partnerské preskúmanie bolo uverejnené v roku 2014 na našej internetovej stránke (eca.europa.eu). Partneri v ňom dospeli k záveru, že od posledného partnerského preskúmania v roku 2008 uskutočnil EDA značný pokrok. Analyzovali sme výzvy vyplývajúce z komplexného inštitucionálneho rámca EÚ a prijali niekoľko opatrení na ďalšie zvýšenie účinnosti a efektívnosti našich auditov a kvality audítorských správ. Partneri stanovili potrebu zjednodušiť a urýchliť naše rozhodovanie a zlepšiť formulovanie odporúčaní, ktoré predkladáme v našich audítorských správach.

Vykonávanie medzinárodných partnerských preskúmaní sa presadzuje v medzinárodných audítorských štandardoch. Pre najvyššie kontrolné inštitúcie sú príležitosťou získať dobrovoľné posúdenie, ktoré je založené na medzinárodných štandardoch a hodnotí spôsob vykonávania úloh týchto inštitúcií. EDA viedol v roku 2014 partnerské preskúmanie najvyššej kontrolnej inštitúcie Litvy a bol pozvaný na preskúmanie Federálneho kontrolného úradu Švajčiarska, ako na účasť na partnerských preskúmaniach NKI Španielska a Lotyšska.

Konferencia na vysokej úrovni o povinnosti EÚ zodpovedať sa

Zľava doprava: Jacques Sciberras, vedúci kabinetu, člen EDA Kevin Cardiff, predseda Vítor Caldeira a podpredseda EP Olli Rehn.

V októbri 2014 EDA usporiadal konferenciu na vysokej úrovni, na ktorej sa zúčastnili mnohí z tých, ktorí zabezpečujú, aby Európska únia niesla zodpovednosť za verejné financie, ktoré sú v stávke pri dosahovaní cieľov EÚ. Na konferencii sa riešili medzery, prekrývanie a výzvy, ktoré existujú na úrovni EÚ a členských štátov a ktoré boli identifikované v našej situačnej správe o opatreniach EÚ týkajúcich sa povinnosti zodpovedať sa a verejného auditu (pozri stranu 35).

Konferencia bola platformou pre diskusiu medzi jej účastníkmi vrátane poslancov a zástupcov Európskeho parlamentu, Európskej komisie, EDA, Európskej centrálnej banky, Európskej investičnej banky, Európskeho mechanizmu stability, národných kontrolných úradov a akademickej obce o tom, ako by sa tieto opatrenia mali rozvinúť v reakcii na vývoj v oblasti hospodárskej, rozpočtovej a menovej integrácie. Diskusie boli zamerané na zodpovednosť v rámci EÚ, a najmä vo vzťahu k centrálnym bankám a subjektom vykonávajúcim dohľad, ku krízovým štruktúram a štruktúram po krízach, k využitiu finančných prostriedkov EÚ na prilákanie vonkajšej účasti a posilneniu zamerania na výkonnosť EÚ.

Účastníci konferencie sa zhodli, že je potrebná užšia spolupráca medzi správnymi orgánmi, parlamentmi a audítormi na úrovni EÚ i členských štátov, aby verejnosti sprostredkovali lepší obraz o výkone politík a programov EÚ.

Posilnenie partnerstiev s vnútroštátnymi orgánmi v Litve

Delegácia EDA na vysokej úrovni navštívila v septembri Litvu s cieľom posilniť partnerstvá s parlamentom, vládou, centrálnou bankou a NKI a na podporu osvedčených postupov a kontroly výdavkov EÚ v krajine. EDA a jeho partneri v Litve si vymenili názory na priority spojené so zvyšovaním zodpovednosti EÚ, zisťovali, ako by sa najlepšie spolupracovalo pri presadzovaní pridanej hodnoty výdavkov EÚ, a posudzovali, ako by tvorcovia politík a parlament v Litve mohli čo najlepšie využiť výsledky auditov EDA.

Počas návštevy sa delegácia EDA aktívne zapojila do konferencie organizovanej litovským parlamentom pod názvom „Výzvy v oblasti zodpovednosti a verejného auditu“. Delegácia a jej partneri ďalej diskutovali o otázkach spojených so správou finančných a hospodárskych záležitostí a o výhodách vstupu Litvy do eurozóny dňa 1. januára 2015.

Litva bola prvou zo série návštev v členských štátoch EÚ, prostredníctvom ktorých sa EDA bude v nadchádzajúcich rokoch usilovať o posilnenie partnerstiev s vnútroštátnymi orgánmi zodpovednými za hospodárenie s finančnými prostriedkami EÚ a ich kontrolu.

Stretnutie delegácie EDA s Najvyšším kontrolným úradom Litvy.

1K januáru 2015 sieť pozostáva zo šiestich kandidátskych krajín (Albánsko, bývalá Juhoslovanská republika Macedónsko, Island, Čierna Hora, Srbsko a Turecko) a jednej potenciálnej kandidátskej krajiny (Bosna a Hercegovina). Od novembra 2013 sa Kosovo* zapája do siete ako pozorovateľ.

*Týmto označením nie sú dotknuté pozície k štatútu a označenie je v súlade s rezolúciou Bezpečnostnej rady OSN č. 1244 a so stanoviskom Medzinárodného súdneho dvora k vyhláseniu nezávislosti Kosova.

2Ázijská organizácia najvyšších kontrolných inštitúcií.

3Medzinárodné štandardy najvyšších kontrolných inštitúcií.

Naše riadenie

Kolégium EDA

Kolégium Dvora audítorov sa skladá z jedného člena za každý členský štát. V súlade so Zmluvou sú členovia Dvora audítorov menovaní na šesťročné obnoviteľné obdobie.

Členovia sú prideľovaní do jednej z piatich komôr. Komory prijímajú audítorské správy a stanoviská, ako aj rozhodnutia o všeobecnejších strategických a administratívnych záležitostiach. Každý člen je tiež povinný vykonávať vlastné úlohy, predovšetkým v oblasti auditu. Príslušnú audítorskú prácu vykonávajú audítori EDA, ktorých koordinuje zodpovedný člen za pomoci kabinetu. Príslušný člen potom predloží správu na schválenie komore a/alebo celému Dvoru audítorov. Následne ju predloží Európskemu parlamentu, Rade a iným príslušným zainteresovaným stranám vrátane médií.

V roku 2014 Rada Európskej únie na základe nominácií členských štátov a po konzultácii s Európskym parlamentom vymenovala šiestich nových členov Európskeho dvora audítorov. Štyria z nich – Alex Brenninkmeijer (Holansko), Danièle Lamarque (Francúzsko), Nikolaos Milionis (Grécko), Phil Wynn Owen (Spojené kráľovstvo) – sa k EDA pripojili 1. januára, a ďalší dvaja – Klaus-Heiner Lehne (Nemecko) a Oskar Herics (Rakúsko) – sa členmi stali 1. marca 2014.

28 členov EDA opätovne zvolilo 23. januára 2014 Vítora Caldeiru za predsedu na tretie trojročné obdobie. Predseda dohliada na vykonávanie činností EDA a zastupuje inštitúciu v rámci vonkajších vzťahov.

Členovia EDA na konci roku 2014.

1000. zasadnutie členov EDA 27. októbra 2014.

Stratégia EDA na obdobie 2013 – 2017: dosiahnutý pokrok

Rok 2014 bol pre EDA druhým rokom vykonávania stratégie, ktorá platí v období 2013 – 2017. Cieľom na toto obdobie je maximalizovať hodnotu nášho prínosu k verejnej zodpovednosti EÚ. V záujme dosiahnutia tohto cieľa sú hlavnými prioritami:

οzameranie produktov EDA na zlepšenie povinnosti EÚ zodpovedať sa,

οspolupráca s ostatnými subjektmi na zvýšenie vplyvu príspevku EDA k povinnosti EÚ zodpovedať sa,

οďalší rozvoj EDA ako profesionálnej kontrolnej inštitúcie,

οčo najefektívnejšie využitie znalostí, zručností a expertízy EDA,

οpreukázanie výkonnosti a zodpovednosti EDA.

V roku 2014 pomohla stratégia naštartovať významné zmeny spôsobu našej organizácie. Dve interné strategické pracovné skupiny pre zjednodušenie procesu vykonávania auditu a lepšie definovanie úloh a povinností prezentovali svoje výsledky. V rovnakom čase vydal Európsky parlament správu o budúcnosti EDA a boli predložené výsledky partnerského preskúmania EDA.

Zavedenie rôznych odporúčaní sa skonsolidovalo v rámci hlavného projektu reformy, ktorý začal ku koncu roka 2014 a bude pokračovať do polovice roku 2016. Reforma má dvojaké ciele. Po prvé, zjednodušiť proces vykonávania auditov. Pri osobitných správach to znamená kratší čas na vypracovanie a pri výročných správach je cieľom lepšie zameranie a úspory zdrojov. Druhým cieľom je pretvoriť EDA na organizáciu zameranú na úlohy. Tým bude môcť naša inštitúcia lepšie nasmerovať zdroje na audity a preskúmania, ktoré zabezpečujú najväčšiu hodnotu v službe občanom EÚ.

Meranie výkonnosti EDA

Od roku 2008 EDA používa kľúčové ukazovatele výkonnosti (KPI) na účely informovania vedenia o pokroku pri dosahovaní cieľov, na podporu procesu rozhodovania a s cieľom poskytovať zainteresovaným stranám informácie o výkonnosti. Odrážajú naše priority a sú dôkazom nášho výkonu a zodpovednosti ako profesionálnej kontrolnej inštitúcie.

Cieľom ukazovateľov je merať hlavné zložky kvality a dosahu našej práce, pričom sa osobitná pozornosť venuje názoru zúčastnených strán, a efektívnosti a účinnosti využívania zdrojov. KPI boli aktualizované na strategické obdobie 2013 – 2017.

Kvalita a dosah práce EDA

EDA posudzuje kvalitu a dosah svojich správ na základe hodnotenia zúčastnených strán, posudkov odborníkov a následných opatrení, ktoré sa prijímajú na základe odporúčaní na zlepšenie finančného hospodárenia EÚ. EDA okrem toho meria svoju prítomnosť v médiách.

Hodnotenie zúčastnených strán

Vyzvali sme hlavné zúčastnené strany – Výbor Európskeho parlamentu pre kontrolu rozpočtu a Výbor Európskeho parlamentu pre rozpočet, rozpočtový výbor Rady, hlavné kontrolované subjekty v Komisii a európskych agentúrach, a predsedov NKI EÚ – k vyhodnoteniu užitočnosti a dosahu našich správ uverejnených v roku 2014 prostredníctvom päťstupňovej škály od hodnotenia veľmi nízka po veľmi vysoká.

Hodnotenie zúčastnených strán

Z odpovedí vyplýva, že 94 % hlavných zúčastnených strán si cenní správy Dvora audítorov, pretože sú užitočné pre ich prácu (98 % v roku 2013), a 91 % zastáva názor, že majú dosah (94 % v roku 2013).

Posúdenia odborníkmi

Nezávislí externí experti každoročne preskúmavajú obsah a prezentáciu vzorky našich správ na posúdenie ich kvality. V roku 2014 hodnotitelia preskúmali osem osobitných správ a výročné správy za rok 2013. Hodnotili kvalitu rôznych aspektov týchto správ pomocou štvorstupňovej škály od „výrazne znížená kvalita“ (1) po „kvalitné“ (4).

Výsledky boli v posledných rokoch stabilné, čo dokazuje uspokojivú kvalitu našich správ.

Posúdenia správ EDA odborníkmi

Následná kontrola odporúčaní

Hlavný spôsob, akým prispievame k zlepšovaniu finančného hospodárenia EÚ, sú odporúčania v našich audítorských správach. Niektoré odporúčania je možné zaviesť rýchlo, iné si pre svoju zložitosť vyžadujú viac času. Systematicky monitorujeme, do akej miery kontrolované subjekty zaviedli naše odporúčania.

Do konca roka 2014 bolo zavedených 69 % z takmer 600 odporúčaní vydaných v období 2011 – 2014. Oproti 60 % v roku 2013 to predstavuje zvýšenie miery zavedenia odporúčaní vydaných v období 2010 – 2013.

Zavedenie odporúčaní EDA podľa roku ich vydania

Prítomnosť v médiách

Ukazovateľ našej prítomnosti v médiách je odrazom nášho mediálneho vplyvu. Týka sa strategického cieľa zvyšovať povedomie o našej inštitúcii, produktoch a kontrolných zisteniach a záveroch, ktoré predkladáme.

V roku 2014 sme zaznamenali vyše 5 100 online článkov, ktoré sa týkali našich osobitných správ, výročnej správy za rok 2013 a inštitúcie ako takej. 40 % z nich sa týkalo našich audítorských správ, pričom zvyšok obsahoval všeobecné zmienky o našej inštitúcii a práci.

Mediálne referenčné témy

Vyše 800
uverejnených článkov

o osobitnej správe

EDA o letiskách

Efektívne a účinné využívanie zdrojov

Efektívnosť a účinnosť nášho využívania zdrojov hodnotíme z hľadiska našej schopnosti: plniť plán práce, vykonávať audity včas a zabezpečiť odborné kompetencie našich zamestnancov.

Plnenie plánu práce

Naše audity a ostatné úlohy plánujeme v ročnom pláne práce a v priebehu celého roka monitorujeme ich pokrok.

V roku 2014 sme splnili 95 % nášho plánu práce (90 % v roku 2013). Výročné správy a špecifické ročné správy boli vypracované podľa plánu, ako aj 85 % osobitných správ (70 % v roku 2013). Audity výkonnosti, ktoré neboli dokončené v roku 2014, boli prenesené do roku 2015.

Plnenie ročného plánu práce EDA na rok 2014

Vypracúvanie osobitných správ

Na zabezpečenie dosahu musia byť naše osobitné správy vydané včas. V posledných rokoch sme dokázali skrátiť čas potrebný na vypracovanie našich správ. Cieľom stratégie na roky 2013 – 2017 je ďalej zlepšovať túto situáciu a stratégia by mala mať v najbližších rokoch viditeľný dosah.

V roku 2014 sme vypracovali 24 osobitných správ, z toho 42 % bolo vypracovaných v rámci stanovenej lehoty 18 mesiacov (37 % v roku 2013). Priemerný čas potrebný na vypracovanie osobitných správ prijatých v roku 2014 bol 19 mesiacov (20 mesiacov v roku 2013).

Čas vypracúvania osobitných správ v roku 2014

Odborné vzdelávanie

Na základe usmernení vydaných Medzinárodnou federáciou účtovníkov je cieľom EDA poskytovať v priemere 40 hodín (5 dní) odborných (nie jazykových) školení na audítora.

Dni odborného vzdelávania na audítora za rok

Opäť sme prekročili cieľ odborných školení pre audítorov, čo odráža dôležitosť, akú kladieme na rozvoj zamestnancov.

Ak sa berú do úvahy jazykové kurzy, priemerný počet dní odborného vzdelávania za rok 2014 bol 10.

Podpora auditu

Ľudské zdroje

Pridelenie zamestnancov

Po neľahkej situácii v súvislosti s európskymi verejnými financiami EDA naďalej znižuje počet zamestnancov o 1 % za rok počas piatich rokov (2013 – 2017), ako sa to stanovuje v Medziinštitucionálnej dohode o rozpočtovej disciplíne a riadnom finančnom hospodárení z decembra 2013.

V dôsledku toho sa v roku 2014 znížil počet úradníkov a dočasných zamestnancov z 891 na 882 (nepočítajúc členov, zmluvných zamestnancov, vyslaných národných expertov a stážistov). 561 z nich pracuje v audítorských komorách vrátane 113 zamestnancov v kabinetoch členov.

S cieľom čo najlepšie využiť zdroje sa v roku 2014 vo všetkých oddeleniach pokračovalo v identifikovaní a zavádzaní opatrení na zvýšenie efektívnosti prostredníctvom zjednodušenia postupov. Presun zamestnancov z oddelení poskytujúcich podporu do auditu pokračoval aj v roku 2014. To sa však vyvážilo presunom určitých podporných oddelení z kabinetov členov do administratívneho zoskupenia, pričom zamestnanci pre komunikáciu a inštitucionálne vzťahy boli presunutí pod predsedníctvo.

Prijímanie zamestnancov

Zamestnanci EDA majú rôzne akademické a odborné vzdelanie a kvalita ich práce a ich nasadenie sa odráža vo výstupoch inštitúcie. Naša politika prijímania zamestnancov sa riadi všeobecnými zásadami a podmienkami zamestnávania v inštitúciách EÚ. Medzi zamestnancami sú stáli úradníci aj zamestnanci na dobu určitú. Výberové konania na obsadenie pracovných miest v EDA organizuje Európsky úrad pre výber pracovníkov (EPSO).

V roku 2014 sa organizovalo interné výberové konanie pre platovú triedu AST 1, ako aj výberové konanie na pozíciu hovorcu. EDA tiež zabezpečil stáže pre 77 absolventov univerzít v dĺžke trvania od troch do piatich mesiacov.

V roku 2014 Dvor audítorov prijal 78 zamestnancov: 31 úradníkov, 29 dočasných zamestnancov, 13 zmluvných zamestnancov a piatich vyslaných národných expertov. EDA bol obzvlášť úspešný v prijímaní nových zamestnancov na audítorské pozície. Počet voľných pracovných miest sa od roku 2011 približuje 3 % (27 pozícií k 31. decembru 2014).

Rozdelenie zamestnancov EDA k 31. decembru 2014 | 2012 | 2013 | 2014
Audit | 573 | 576 | 561
Preklad | 143 | 147 | 141
Administratíva | 139 | 137 | 141
Predsedníctvo | 32 | 31 | 39
Spolu | 887 | 891 | 882

Rodová rovnosť

Podobne ako ostatné inštitúcie EÚ, aj EDA uplatňuje pri riadení ľudských zdrojov a prijímaní zamestnancov politiku rovnosti šancí. Po postupnom náraste podielu zamestnávaných žien v priebehu rokov sme dosiahli rovnaký podiel mužov (50 %) a žien (50 %) medzi zamestnancami.

V nasledujúcej tabuľke sa uvádza podiel mužov a žien podľa úrovne zodpovednosti k 31. decembru 2014, ktorý ostáva za posledné roky stabilný.

Rodová rovnosť podľa kategórie zamestnancov v roku 2014

Vedúci pracovníci podľa národnosti a rodu k 31. decembru 2014

Ženy | Muži | Národnosť¹ | Riaditelia | Vedúci oddelení
| 4 | belgická | 1 | 3
1 |  | bulharská |  | 1
| 1 | česká |  | 1
1 | 1 | dánska |  | 2
3 | 4 | nemecká | 1 | 6
| 1 | estónska |  | 1
| 3 | írska | 1 | 2
1 | 2 | grécka | 1 | 2
3 | 4 | španielska | 1 | 6
| 8 | francúzska | 1 | 7
| 1 | chorvátska |  | 1
1 | 2 | talianska |  | 3
|  | cyperská |  |
1 |  | lotyšská |  | 1
1 | 1 | litovská | 1 | 1
|  | luxemburská |  |
| 1 | maďarská |  | 1
1 |  | maltská |  | 1
1 | 1 | holandská |  | 2
| 1 | rakúska |  | 1
| 1 | poľská |  | 1
2 | 1 | portugalská |  | 3
1 |  | rumunská |  | 1
1 |  | slovinská |  | 1
| 1 | slovenská |  | 1
1 |  | fínska |  | 1
1 |  | švédska |  | 1
1 | 8 | britská | 4 | 5
21 | 46 | Spolu | 11 | 56

1Uvedené v poradí protokolu členských štátov.

Akčný plán EDA pre rovnosť príležitostí má za cieľ dosiahnuť rodovú rovnosť na všetkých úrovniach. Po posledných výberových konaniach 48 % zo všetkých zamestnancov na úrovniach AD5 až AD8 sú ženy (nárast zo 43 % v roku 2009).

Vzhľadom na očakávanú obnovu vyšších vedúcich pracovných pozícií v nasledujúcich piatich až desiatich rokoch sa predpokladá, že zvyšujúci sa podiel žien na pozíciách AD prispeje v budúcnosti k vyššiemu podielu žien na manažérskych pozíciách.

Vekový profil

Z vekového profilu zamestnancov v aktívnej službe k 31. decembru 2014 vyplýva, že 53 % zamestnancov má do 44 rokov.

Spomedzi 67 riaditeľov a vedúcich oddelení má 27 (40 %) viac než 55 rokov. To povedie v najbližších piatich až desiatich rokoch po ich odchode do dôchodku k obnove vyššieho manažmentu.

Oddelenia poskytujúce podporu

Odborné vzdelávanie

S cieľom ďalej rozvíjať EDA ako profesionálnu kontrolnú inštitúciu a na čo najlepšie využitie poznatkov, zručností a expertízy je potrebné, aby sa naši zamestnanci neustále vzdelávali, aby držali krok s vývojom a rozvíjali nové zručnosti. Špecifiká audítorského prostredia si okrem toho vyžadujú, aby mali zamestnanci dobré jazykové znalosti.

V roku 2014 naši zamestnanci – audítori a ostatní zamestnanci – absolvovali v priemere osem dní odborného vzdelávania. Podiel jazykových kurzov na celkovom odbornom vzdelávaní naďalej klesá. Jazykové kurzy predstavovali v roku 2014 z tohto celku 43 % v porovnaní so 46 % v roku 2013.

Na čo najlepšie využitie dostupných zdrojov a technológií sme v roku 2014 začali poskytovať zamestnancom prispôsobené kurzy elektronického vzdelávania v podobe kombinovaného učenia, v rámci ktorého účastníci najprv absolvujú všeobecné elektronické školenia a až potom prebieha učenie v triedach. Okrem toho sme pokračovali v organizovaní prezentácií interných či externých odborníkov na vývoj v oblasti auditu a iných relevantných oblastiach, a to ako súčasť cieľa zdieľať informácie v rámci našej inštitúcie a udržiavať audítorov na čele vývoja v oblasti kontroly verejného sektora.

Preklad

Preklad je podpornou činnosťou pre audit, ktorá EDA umožňuje plniť si svoje poslanie a komunikačné ciele a sprístupňovať naše výstupy v jazykoch občanov EÚ. V roku 2014 bol celkový objem prekladateľskej práce o 4 % vyšší než v roku 2013. Viac než 98 % prekladov bolo dokončených načas.

Okrem bežnej prekladateľskej práce riaditeľstvo EDA pre preklad ďalej posilnilo zapojenie prekladateľov do auditu a základných procesov našej inštitúcie: prekladatelia poskytli jazykovú podporu počas 40 kontrol na miest v celej EÚ, ako aj vo fáze vypracúvania audítorských správ.

Riaditeľstvo pre preklad sa v roku 2014 zameralo na záruku kvality. Na tento účel prijalo svoju prvú príručku k záruke kvality prekladu a vytvorilo systém spätnej väzby od klientov. A napokon s cieľom zefektívniť naše služby sme preskúmali a optimalizovali pracovné toky v súvislosti s prekladom a spolu s riaditeľstvom pre informačné technológie sme začali proces ich automatizácie.

Informačné technológie

V roku 2014 naše riaditeľstvo pre informačné technológie okrem úspešnej úpravy informačných systémov v súlade s ustanoveniami nového služobného poriadku:

•konsolidovalo svoje investície do riadenia poznatkov: zaviedli sa nové verzie nástroja na podporu auditu (Assyst2), čo umožňuje, aby sa práca v súvislosti s vyhlásením o vierohodnosti za rok 2014 vykonávala v novom systéme. Našu internetovú stránku (eca.europa.eu) je možné v súčasnosti používať na mobilných zariadeniach, napríklad smartfónoch, a bola predstavená nová intranetová stránka s väčším zameraním na zdieľanie a šírenie poznatkov.

•riaditeľstvo realizovalo nové projekty na podporu účinnosti a efektívnosti EDA: systém riadenia auditov (AMS) je plne funkčný na plánovanie auditov a vykazovanie času; nástroj Európskej komisie pre automatický preklad MT@EC bol sprístupnený všetkým zamestnancom ako súčasť interného súboru nástrojov; zaviedla sa nová verzia systému na oficiálnu registráciu dokumentov v EDA (Adonis 2); otestovali sa prvé kroky na organizovanie zasadnutí Dvora audítorov, kde sa nebudú používať papierové dokumenty, a posilnila sa mobilita audítorov prostredníctvom nových mobilných zariadení (napr. prenosné skenery, prenosné počítače s dvojitým prostredím atď.).

Všetky nástroje boli vytvorené a dodané a zároveň sa zaistila bezpečnosť operácií a kontinuita práce – napríklad prostredníctvom kompletného testu obnovy po havárii vykonaného v roku 2014 po presune do budovy K3, ako aj modernizáciou kľúčových prvkov IT (napr. začatím migrácie mailového systému EDA).

Administratíva a zariadenia

Poslaním riaditeľstva pre financie a podporu je poskytovať primerané zdroje, služby a zariadenia, ktoré EDA umožnia plniť jeho poslanie a dosiahnuť strategické ciele; a zaistiť zavedenie nevyhnutných finančných a účtovných mechanizmov, ako aj mechanizmov vnútorných kontrol na podporu všetkých činností EDA. V roku 2014 sa riaditeľstvo naďalej zameriavalo na zlepšovanie efektívnosti a hospodárnosti svojich činností.

Pre inštitúciu vytvárame systém environmentálneho riadenia, ktorý je v súlade so zásadami pre environmentálne manažérstvo a audit (EMAS), pričom naším cieľom je získať osvedčenie do konca roku 2016.

V priebehu roka 2014 sme zrealizovali niekoľko opatrení, ktoré viedli ku konkrétnym výsledkom a sú dôkazom o našom odhodlaní v oblasti životného prostredia, vrátane:

•prijatia politiky v oblasti životného prostredia,

•vykonania environmentálnej analýzy a auditu zhody s právnymi predpismi,

•zvýšenia počtu environmentálnych kampaní na zvýšenie povedomia zamestnancov zo štyroch v roku 2013 na osem v roku 2014,

•získania environmentálneho osvedčenia BREEAM (popredná metóda navrhovania a posudzovania udržateľných budov vo svete) pre budovu K3 a udržania certifikačného štítka o príkladnom nakladaní s odpadom,

•podpory udržateľnej dopravy medzi zamestnancami otvorením novej miestnosti pre bicykle so sprchami a šatňami pre cyklistov, inštaláciou stanice na dobitie batérií elektrických áut a vyhradením parkovacích priestorov pre vozidlá zdieľané viacerými osobami.

Finančné informácie

EDA je financovaný zo všeobecného rozpočtu Európskej únie. Náš rozpočet predstavuje približne 0,093 % celkových výdavkov EÚ a 1,58 % celkových administratívnych výdavkov. V roku 2014 bola celková miera plnenia rozpočtu 98,8 %, v porovnaní s 92 % v roku 2013.

Zlepšenie miery plnenia sa dosiahlo hlavne vďaka lepšiemu odhadu a plánovaniu výdavkov v rámci hlavy 1 s priemernou mierou plnenia 98,8 %. Priemerná miera plnenia v hlave 2 bola 98,4 %.

Plnenie rozpočtu v roku 2014

ROZPOČTOVÝ ROK 2014 | Konečné rozpočtové prostriedky¹ | Záväzky | % využitie (záväzky / rozp. prostriedky) | Platby
Hlava 1: Osoby pracujúce v inštitúcii |  |  |  | (tis. EUR)
10 – Členovia inštitúcie | 15 190 | 14 554 | 96 % | 14 420
12 – Úradníci a dočasní zamestnanci | 93 180 | 92 774 | 99 % | 92 745
14 – Ostatní zamestnanci a externé služby | 4 191 | 4 113 | 98 % | 4 071
162 – Misie | 3 350 | 3 119 | 93 % | 2 641
161 + 163 + 165 – Ostatné výdavky týkajúce sa osôb pracujúcich v inštitúcii | 2 629 | 2 592 | 98 % | 1 957
Medzisúčet hlava 1: | 118 540 | 117 152 | 99 % | 115 834
Hlava 2: Budovy, hnuteľný majetok, vybavenie a rôzne prevádzkové náklady
20 – Nehnuteľný majetok | 2 564 | 2 541 | 99 % | 1 830
210 – Informačné technológie a telekomunikácie | 7 199 | 7 199 | 100 % | 3 581
212 + 214 + 216 – Hnuteľný majetok a súvisiace náklady | 1 543 | 1 541 | 99 % | 686
23 – Bežné administratívne výdavky | 552 | 532 | 96 % | 450
25 – Schôdze a konferencie | 703 | 649 | 92 % | 466
27 – Informácie a publikácie | 2 397 | 2 264 | 94 % | 1 316
Medzisúčet hlava 2: | 14 958 | 14 726 | 98 % | 8 329
Spolu za Dvor audítorov | 133 498 | 131 878 | 99 % | 124 163

1Rozpočet v pôvodne prijatej podobe a prevody rozpočtových prostriedkov počas roka.

Rozpočet na rok 2015

Rozpočet na rok 2015 sa oproti rozpočtu na rok 2014 znížil o 0,4 %.

Rozpočet na rok 2015

ROZPOČET¹
2015
(tis. EUR)
2014
(tis. EUR)

Hlava 1: Osoby pracujúce v inštitúcii

10 – Členovia inštitúcie²
10 291
15 175

12 – Úradníci a dočasní zamestnanci
97 420
93 180

14 – Ostatní zamestnanci a externé služby
4 301
4 096

162 – Misie
3 700
3 700

161 + 163 + 165 – Ostatné výdavky týkajúce sa osôb pracujúcich v inštitúcii
2 669
2 612

Medzisúčet hlava 1:
118 381
118 763

Hlava 2: Budovy, hnuteľný majetok, vybavenie a rôzne prevádzkové náklady

20 – Nehnuteľný majetok
3 080
3 350

210 – Informačné technológie a telekomunikácie
7 152
7 110

212 + 214 + 216 – Hnuteľný majetok a súvisiace náklady
785
808

23 – Bežné administratívne výdavky
426
438

25 – Schôdze a konferencie
717
768

27 – Informácie a publikácie
2 365
2 261

Medzisúčet hlava 2:
14 525
14 735

Dvor audítorov spolu
132 906
133 498

1V tabuľke sa uvádza rozpočet v pôvodne prijatej podobe.

2Po návrhu Komisie zahrnúť výdavky súvisiace s dôchodkami členov všetkých inštitúcií EÚ do časti rozpočtu týkajúcej sa Komisie, do ktorej už patria výdavky na dôchodky zamestnancov všetkých inštitúcií, boli výdavky na dôchodky členov EDA presunuté do časti prijatého rozpočtu na rok 2015 týkajúcej sa Komisie.

Audit a zodpovednosť

Externý audit Dvora audítorov

Vnútorný audítor poskytuje EDA poradenstvo, pokiaľ ide o riešenie rizík, vydávaním stanovísk ku kvalite systémov riadenia a kontroly, a vydávaním odporúčaní s cieľom zlepšiť vykonávanie operácií a presadzovať riadne finančné hospodárenie. Okrem toho vnútorný audítor poskytuje podporu externým audítorom, ktorých úlohou je osvedčiť účtovnú závierku inštitúcie. Vnútorný audítor predložil EDA správu o výsledkoch auditov vykonaných v roku 2014, zisteniach, odporúčaniach a krokoch prijatých na zavedenie týchto odporúčaní. EDA tiež každoročne predkladá správu Európskemu parlamentu a Rade o výsledkoch vnútorného auditu.

V októbri 2014 naše oddelenie vnútorného auditu získalo osvedčenie o zhode s definíciou vnútorného auditu, etického kódexu a štandardov Inštitútu vnútorných audítorov (IIA). Toto osvedčenie bolo výsledkom rozsiahleho posúdenia kvality nášho oddelenia vnútorného auditu, ktoré vykonal externý hodnotiteľ – Deloitte Sàrl – na žiadosť nášho vnútorného audítora a kontrolného výboru s cieľom splniť štandardy IIA týkajúce sa odbornej praxe vnútorného auditu.

Vonkajší audit EDA

Audit ročnej účtovnej závierky EDA vykonáva nezávislý vonkajší audítor. Ide o dôležitú súčasť úsilia EDA zabezpečiť, aby uplatňoval rovnaké zásady transparentnosti a zodpovednosti na seba, ako uplatňuje na svoje kontrolované subjekty.

Správa vonkajšieho audítora – spoločnosti PricewaterhouseCoopers Sàrl – o účtovnej závierke EDA za rozpočtový rok 2013 bola uverejnená 18. septembra 2014.

Stanovisko vonkajšieho audítora – rozpočtový rok 2013

Pokiaľ ide o účtovnú závierku:

„Podľa nášho názoru účtovná závierka vyjadruje pravdivo a verne finančnú situáciu Európskeho dvora audítorov k 31. decembru 2013, jeho finančnú výkonnosť a peňažné toky za uvedený rozpočtový rok v súlade s ustanoveniami nariadenia Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a delegovaným nariadením Komisie (EÚ) č. 1268/2012 z 29. októbra 2012 o pravidlách uplatňovania nariadenia o rozpočtových pravidlách.“

Pokiaľ ide o využívanie zdrojov a kontrolné postupy:

„Na základe našej práce opísanej v tejto správe sme nezistili žiadnu skutočnosť, ktorá by nás viedla k presvedčeniu, že zo všetkých významných hľadísk a na základe uvedených kritérií:

•zdroje pridelené EDA sa nepoužili na plánované účely,

•uplatňované kontrolné postupy neposkytujú potrebné záruky na zaistenie súladu finančných operácií s platnými pravidlami a nariadeniami.“

Vyhlásenie povoľujúceho úradníka vymenovaného delegovaním

Ja, dolupodpísaný generálny tajomník Európskeho dvora audítorov vo funkcii povoľujúceho úradníka vymenovaného delegovaním, týmto:

•vyhlasujem, že informácie uvedené v tejto správe sú pravdivé a presné,

•oznamujem, že som získal primeranú istotu, že:

-zdroje pridelené na činnosti opísané v tejto správe sa použili na daný účel a podľa zásad riadneho finančného hospodárenia,

-zavedené kontrolné postupy poskytujú potrebné záruky o zákonnosti a riadnosti operácií súvisiacich s účtovnou závierkou a zabezpečujú primerané spracovanie obvinení z podvodu alebo podozrení z podvodu,

-a náklady na kontroly a ich prínosy sú primerané.

Túto istotu som získal na základe vlastného úsudku a informácií, ktoré som mal k dispozícii, napríklad na základe správ a vyhlásení povoľujúcich úradníkov vymenovaných subdelegovaním, správ vnútorného audítora a správ vonkajšieho audítora za predchádzajúce rozpočtové roky.

Potvrdzujem, že mi nie je známa žiadna skutočnosť, ktorá by mohla poškodiť záujmy tejto inštitúcie.

V Luxemburgu dňa 26. februára 2015

Eduardo Ruiz García
generálny tajomník